“Biabia Geɖewo Nɔ Asinye Siwo Nyemekpɔ Ŋuɖoɖo Na O”—Ame Aɖe Si Nye Pastɔ Le Tokunɔwo Ƒe Tsɔtsi Tsã\nGBE BUBU Afrikaans Albanian Amerika Tokunɔgbe Amharic Arabic Armenian Azerbaijani Basque Bicol Bislama Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chol Cibemba Colombia Tokunɔgbe Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon France Tokunɔgbe Franse Ga Galician Georgian German Greek Haitian Creole Hausa Hebrew Hiligaynon Hindi Hungarian Iban Ibanag Icelandic Iloko Indonesia Tokunɔgbe Indonesian Isoko Italian Italy Tokunɔgbe Japanese Javanese Kabuverdianu Kannada Kazakh Kikamba Kikuyu Kiluba Kinyarwanda Kirghiz Kisonge Korean Lingala Lithuanian Luganda Luo Malagasy Malay Malayalam Mexico Tokunɔgbe Mingrelian Mongolian Myanmar Ndebele (Zimbabwe) Nepali Niuean Norwegian Nzema Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Ancash) Quichua (Imbabura) Rarotongan Romanian Russia Tokunɔgbe Russian Sango Serbian Serbian (Roman) Setswana Shona Sinhala Slovak Slovenian Solomon Islands Pidgin Spain Tokunɔgbe Spanish Sunda Swahili Swedish Tagalog Tahitian Tamil Tarascan Thai Tigrinya Tojolabal Turkish Twi Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Yoruba Zulu\n“Biabia Geɖewo Nɔ Asinye Siwo Nyemekpɔ Ŋuɖoɖo Na O”\nAbe ale si MARIO ANTÚNEZ gblɔe ene\nƑe Si Me Wodzii: 1976\nDukɔ Si Me Wòtso: Honduras\nAme Si Wònye Tsã: Tsɔtsi aɖe ƒe pastɔ\nWodzim le La Ceiba, Honduras. Mí ame atɔ̃ ye wodzi, nyee nye ɖevitɔ, eye nye koe nye ŋutsuvi le wo dome. Nye ɖeka hã koe nye tokunɔ le ƒomea me. Míaƒe ƒomea nɔ nuto aɖe si me nu vlo wɔwɔ xɔ aƒe ɖo la me, eye míeda ahe kolikoli. Agbea gava sesẽ ɖe edzi na mí wu esi tɔnye ku le afɔku aɖe me le dɔme esime mexɔ abe ƒe ene ene.\nNɔnye wɔ eƒe ŋutete katã be yeakpɔ nye kple daanyewo dzi, gake esesẽna nɛ ŋutɔ be wòakpɔ ga aƒle awu nam. Zi geɖe la, vuvɔ wɔnam ne tsi dzi, elabena vuvɔmewuwo menɔ asinye o.\nEsi menɔ tsitsim la, mesrɔ̃ Honduras Tokunɔgbe, si wɔe be metea ŋu ɖoa dze kple tokunɔ bubuwo. Gake nɔnye kple nɔvinyeawo menya Honduras Tokunɔgbea o, eya ta, asiwɔwɔ ɖe nya dzi ƒe dzesi ʋɛ aɖewo siwo woawo ŋutɔwo woto vɛ koe wozãna tsɔ ɖoa dze kplim. Gake nɔnye lɔ̃m, eye ekpɔa tanye ale be manɔ dedie. Togbɔ be nɔnye mese tokunɔgbea tututu o hã la, exlɔ̃a num be maƒo asa na nu gbegblẽwo abe sigaretnono kple aha tsu nono ene. Esia ta, edzɔ dzi nam ŋutɔ be nyemeƒo ɖokuinye ɖe nuwɔna gbegblẽ mawo dometɔ aɖeke me esime menɔ tsitsim o.\nEsime menye ɖevi la, nɔnye kplɔam míedea Katolikotɔwo ƒe tsɔtsi, gake nyemesea naneke gɔme o, elabena ame aɖeke meɖea nyawo gɔme ɖe tokunɔgbe me nam o. Sɔlemedede va tsim ale gbegbe be medzudzɔ esime mexɔ ƒe ewo. Gake meganɔ didim kokoko be manya nu geɖe tso Mawu ŋu.\nLe ƒe 1999 me, esime mexɔ ƒe 23 la, medo go nyɔnu aɖe si tso Amerika, si nye evangelika sɔlemeha aɖe me tɔ. Esrɔ̃ Biblia kplim eye wòfiam Amerika Tokunɔgbe hã. Nu siwo mesrɔ̃ tso Biblia me la dzɔ dzi nam ale gbegbe be, metso nya me be mazu pastɔ. Eya ta, meʋu yi Puerto Rico ɖade suku aɖe si me wofiaa nu tokunɔwo le be woava nye mawunyagblɔlawo. Esi metrɔ gbɔ va La Ceiba le ƒe 2002 me la, xɔ̃nye aɖewo kpe ɖe ŋunye meɖo tokunɔwo ƒe tsɔtsi aɖe. Xɔ̃nye siawo dometɔ ɖeka, si ŋkɔe nye Patricia la, va zu srɔ̃nye emegbe.\nEsi wònye be nyee nye pastɔ le míaƒe tsɔtsia me ta la, megblɔa mawunya le Honduras Tokunɔgbe me, eye metsɔa Biblia me ŋutinyawo ƒe nɔnɔmetatawo fiaa hameviawo, eye míewɔa ŋutinyawo ƒe wɔwɔfiawo hã ale be tokunɔwo nate ŋu ase nyawo gɔme. Azɔ̃ hã, meyina ɖasrãa tokunɔwo kpɔ le du siwo te ɖe mía ŋu la me be made dzi ƒo na wo ahakpe ɖe wo ŋu woakpɔ woƒe kuxiwo gbɔ. Mede mawunyadɔ gbe le Amerika kple Zambia gɔ̃ hã. Gake le nyateƒe me la, nyemenya nu boo aɖeke tso Biblia me o. Nu siwo amewo fiam kple ale si mese Biblia me ŋutinyawo ƒe nɔnɔmetatawo gɔme koe nye hã mefiaa amewo. Le nyateƒe me la, biabia geɖewo nɔ asinye siwo nyemekpɔ ŋuɖoɖo na o.\nEva dzɔ be nye tsɔtsia me tɔ aɖewo va nɔ alakpanyawo kakam tso ŋunye. Wonɔ gbɔgblɔm be menye aha tsu nola eye be mewɔ ahasi. Esia te ɖe dzinye ŋutɔ, eye dzi kum vevie. Le ɣeyiɣi kpui aɖe megbe la, nye kple Patricia míedo le tsɔtsia me.\nTso ɣeaɖeɣi ke la, Yehowa Ðasefowo vaa nye kple Patricia gbɔ, gake míelɔ̃na ɖoa to wo gbeɖe o. Ke hã, esi míedo le míaƒe tsɔtsia me vɔ megbe la, Patricia va lɔ̃ be Ðasefo atsu kple asi aɖe, siwo ŋkɔwoe nye Thomas kple Liccy, la nava nɔ Biblia srɔ̃m kpli ye. Ewɔ nuku nam be togbɔ be womenye tokunɔwo o hã la, wonya tokunɔgbea. Eya ta, eteƒe medidi o, nye hã meva kpe ɖe Patricia ŋu míenɔ nua srɔ̃m.\nMíezã Amerika Tokunɔgbe me videowo tsɔ srɔ̃ Biblia ɣleti aɖewo. Gake esi mía xɔlɔ̃ aɖewo va tso Yehowa Ðasefowo nu be amegbetɔwo yomedzelawoe wonye la, míedzudzɔ Biblia sɔsrɔ̃. Togbɔ be Thomas va tsɔ nu siwo ɖo kpe edzi be menye kplɔla siwo nye amegbetɔwo la yomee Yehowa Ðasefowo dze o fiam hã la, nyemexɔe se o.\nƔleti aɖewo megbe, esi blanuiléledɔ sesẽ aɖe ɖe fu na Patricia la, edo gbe ɖa na Mawu be wòana Yehowa Ðasefowo nagava ye gbɔ ake. Esia megbe kpuie la, aƒelika aɖe si nye Yehowa Ðasefo la va srã Patricia kpɔ, eye wògblɔ nɛ be yeagblɔ na Liccy be wòava srãe kpɔ. Liccy ɖee fia be xɔlɔ̃ nyui ye yenye vavã. Evaa Patricia gbɔ kwasiɖa sia kwasiɖa va dea dzi ƒo nɛ hesrɔ̃a Biblia kplii. Gake eganɔ sesẽm nam kokoko be maka ɖe Ðasefoawo dzi.\nLe ƒe 2012 me la, Yehowa Ðasefowo wɔ gbeƒãɖeɖedɔ tɔxɛ aɖe. Le gbeƒãɖeɖedɔ ma me la, woma Honduras Tokunɔgbe me video si le DVD dzi, si ƒe tanyae nye Àdi Be Yeanya Nyateƒe Laa? na tokunɔwo. Liccy va na video ma ƒe ɖeka mí. Esi mekpɔ videoa la, nye nu ku esi meva kpɔe be nu siwo mefia amewo va yi la dometɔ geɖe, abe dzo mavɔ kple luʋɔ makumaku ƒe nufiafiawo ene la, metso Biblia me o.\nLe kwasiɖa si kplɔe ɖo me la, meyi Yehowa Ðasefowo ƒe Fiaɖuƒe Akpataa me ɖaƒo nu kple Thomas. Megblɔ nɛ be medi be mafia Biblia me nyateƒea tokunɔwo, gake menye abe Yehowa Ðasefo ene o. Nye susue nye be maɖo nye ŋutɔ nye tsɔtsi bubu na tokunɔwo. Thomas kafum ɖe dzo yeye si ɖo menye la ta, gake etsɔ nya si le Efesotɔwo 4:5 la fiam. Afi ma te gbe ɖe edzi be, ehiã be nyateƒe Kristotɔwo ƒe hame la nawɔ ɖeka.\nThomas gatsɔ Amerika Tokunɔgbe me video bubu aɖe si ku ɖe Yehowa Ðasefowo ŋu la nam (Jehovah’s Witnesses—Faith in Action, Part 1: Out of Darkness [Les Témoins de Jéhovah— La foi en action, 1re partie : La sortie des ténèbres]). Ale si ƒuƒoƒo sue aɖe dzro Biblia me veviedodotɔe be yewoase Biblia me nyateƒea ŋuti nufiafia veviwo gɔme la ŋutie videoa ku ɖo. Esime menɔ videoa kpɔm la, mese ale si ƒuƒoƒo ma me tɔwo se le wo ɖokuiwo me la gɔme. Nye hã menɔ nyateƒea dim abe woawo ke ene. Video ma na meka ɖe edzi be Yehowa Ðasefowoe fiaa nyateƒea, elabena Biblia dzi koe wotu woƒe dzixɔsewo katã ɖo. Eya ta, megayi nye Biblia sɔsrɔ̃a dzi, eye le ƒe 2014 me la, nye kple Patricia míexɔ nyɔnyrɔ zu Yehowa Ðasefowo.\nMelɔ̃ Yehowa Ðasefowo ƒe hamea, elabe wole dzadzɛ, abe ale si Mawu le kɔkɔe ene. Woƒe dzadzɛnyenyea dzena le woƒe nuƒoƒo kpakple ale si wowɔa nu ɖe wo nɔewo ŋui me. Wonye ŋutifafamewo eye wodea dzi ƒo na wo nɔewo. Ðekawɔwɔ le Ðasefowo dome, eye dukɔ ka me woɖatso o, gbegbɔgblɔ ka kee woɖadona o, wo katã wofiaa Biblia me nyateƒe mawo ke.\nBiblia me nyateƒea sɔsrɔ̃ do dzidzɔ nam ŋutɔ. Le kpɔɖeŋu me, mesrɔ̃e be Yehowa ye nye Mawu Ŋusẽkatãtɔ la, eye eyae nye Dziɖulagã si ɖo kpo ɖe anyigba blibo la dzi. Elɔ̃ tokunɔwo kple ame siwo tea ŋu sea nu siaa. Edzɔ dzi nam ŋutɔ be menyae be Mawu lɔ̃m. Mesrɔ̃e hã be anyigba azu paradiso nyui aɖe eye mɔkpɔkpɔ li be míava nɔ agbe tegbee le lãmesẽ deblibo me. Mele mɔ kpɔm na ɣeyiɣi si me ŋugbedodo mawo ava eme la vevie!\nEdzɔa dzi na nye kple Patricia ŋutɔ be míafia Biblia tokunɔ bubuwo hã. Eye míele Biblia srɔ̃m kple tsɔtsi si me míenɔ tsã la me tɔ aɖewo fifia. Esime menye pastɔ la, biabiawo nɔ asinye ku ɖe nu siwo mefiana ŋu, gake fifia ya megale nenema o. Esi melɔ̃ be Yehowa Ðasefowo nasrɔ̃ Biblia kplim ta la, esia wɔe be meva kpɔ ŋuɖoɖo na biabia siwo katã nɔ asinye la mlɔeba.\nNu Kae Nye Luʋɔ?\nNanee wònye le ame mea? Ðe luʋɔ yia edzi nɔa agbe ne amea kua?\nƉoe Ɖe Amewo Ɖoe Ɖe Amewo “Biabia Geɖewo Nɔ Asinye Siwo Nyemekpɔ Ŋuɖoɖo Na O”\nWotsɔ Biblia Ðo Nye Biabiawo Katã Ŋu Nam!\nMekpɔ Mawu Ƒe Nya La Le Nye Gbe Me\nBiblia Fiafiadɔ Le Kpekpem Ðe Amewo Ŋu Be Woasrɔ̃ Nuxexlẽ


Eɖe Asi Le Ametafatafa Kple Tsatsadada Ŋu Le Mawu Nublanuikpɔla Aɖe Ta\nNYATI SI LE AKPAA DZI “Nuwuwu La”—Nu Kae Wòfia?\nNYATI SI LE AKPAA DZI Ðe Nuwuwua Gogoa?\nNYATI SI LE AKPAA DZI Ame Geɖe Atsi Agbe Ne Nuwuwua Va—Wò Hã Ate Ŋui\nTHE BIBLE CHANGES LIVES Mesrɔ̃e Be Yehowa Nye Mawu Nublanuikpɔla Si Tsɔa Nu Vɔ̃ Kena\nIMITATE THEIR FAITH “Mawu Teƒee Melea?”\nNu Kae Mawu Fiaɖuƒea Awɔ Na Mí?\nGbetakpɔxɔ | May 2015\nGBE BUBU Afrikaans Albanian Amharic Arabic Armenian Aymara Batak (Toba) Bengali Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chokwe Cibemba Cinyanja Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Haitian Creole Hausa Hebrew Hiligaynon Hindi Hungarian Igbo Iloko Indonesian Isoko Italian Japanese Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Malayalam Marathi Maya Moore Myanmar Nahuatl (Central) Ndebele Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wolaita Xhosa Yoruba Zapotec (Isthmus) Zulu\nMesrɔ̃e Be Yehowa Nye Mawu Nublanuikpɔla Si Tsɔa Nu Vɔ̃ Kena\nAbe Ale Si Normand Pelletier Gblɔe Ene\nƑE SI ME WODZII: 1954\nDUKƆ SI ME WÒTSO: CANADA\nAME SI WÒNYE TSÃ: ADZODALA, TSATSADALA\nMontreal dugãa ƒe nuto si me agbea sesẽ le la mee menɔ tsi. Esi mexɔ ɣleti ade la, fofonye ku, eye esia wɔe be ƒome bliboa dzi kpɔkpɔ va tsi danye ɖeka dzi. Nyee nye wo vi enyiawo ƒe dɔmlɔe.\nEsi menɔ tsitsim la, menoa atike muame, medaa tsatsa, medaa kɔ, eye medea ha kple gbevuviwo hã gbe sia gbe. Ƒe ewo pɛ ko mexɔ esi mete dɔtsɔtsɔ na gbolowo kple gadzigadola siwo xɔa deme gãwo le amewo si. Mekaa aʋatso zi geɖe, eye ne mete ŋu flu amewo heda adzo wo la, edoa dzidzɔ nam ŋutɔ. Eva zu numame nam abe ale si ko ahanono tsia ame si ene.\nKaka maxɔ ƒe 14 la, meva bi ɖe amefuflu me ale gbegbe be mate ŋu ato mɔ ɖe sia ɖe dzi atafa amewo. Le kpɔɖeŋu me, meƒlea gaƒoɖokuiwo, alɔnugɛwo, kple asigɛ siwo ŋu wofa sika ɖo la le agbɔsɔsɔ gã aɖe me eye medea dzesi wo be sika adodoea si ƒe kpekpemee nye karat 14 ye wotsɔ wɔ woe, eye medzraa wo na amewo le ablɔwo me kple fiase gãwo ƒe ʋutɔɖoƒewo. Gakpɔkpɔ dɔ aɖeke mawɔmawɔe vivia nunye. Gbe ɖeka, mete ŋu kpɔ Canada dɔlar 10,000 sɔŋ le ŋkeke ɖeka pɛ ko dzi!\nEsi mexɔ ƒe 15 la, wonyam do goe le suku si medena, si kpena ɖe hiãtɔwo ŋu la me, eye esia wɔe be metsi yame. Metsia ablɔwo dzi alo abɔwo me dɔna, eye ame aɖewo siwo medoa goe la ɖea mɔ memlɔa wo ƒeme.\nLe nye adzodada ta la, kpovitɔwo léam zi geɖe hebiaa gbem. Gake esi wònye be nyemedzraa finuwo o ta la, womedem gaxɔ me kpɔ o. Ke hã wokaa fe gãgãwo nam mexena, le esi mele amewo flum be nu si dzram mele la nye nu adodoea kple nudzadzra mɔɖegbalẽ maxɔmaxɔe ta. Esi nyemevɔ̃a ame aɖeke o ta la, meyina ɖaxɔa gadola ŋuklẽlawo ƒe gawo le woƒe fenyilawo si. Afɔku le esia wɔwɔ me, esia ta tu nɔa ŋunye ɣeaɖewoɣi. Gake ɣebubuɣiwo la, nye kple adzoblasu akoŋkawoe yia fenyilawo gbɔ.\nALE SI BIBLIA TRƆ NYE AGBENƆNƆ:\nZi gbãtɔ si mese nu tso Biblia ŋue nye esime menye ɖekakpuivi; mexɔ ƒe 17 ɣemaɣi. Nye ahiãvi aɖe gbɔe menɔ esime Yehowa Ðasefowo te Biblia-sɔsrɔ̃ kplii. Gake nye ya mebu Biblia ƒe agbe nyui nɔnɔ ƒe sewo be wonye mɔxenuwo, eya ta meʋu le egbɔ yi ɖatsi nyɔnu bubu si medea gbɔme kplii la gbɔ.\nNu si koŋ va trɔ nye agbenɔnɔe nye esime Ðasefowo va te nusɔsrɔ̃ kple nye ahiãvi evelia! Ewɔ tɔtrɔ geɖe le eƒe agbenɔnɔ me, eye esi mekpɔe be eva zu ame fafa si gbɔa dzi ɖi blewuu la, ewɔ dɔ ɖe dzinye ŋutɔ. Yehowa Ðasefoawo kpem be made kpekpe aɖe le Fiaɖuƒe Akpata me, eye melɔ̃.Esi meyi la, mekpɔe be amewo do awu nyuie, wonyoa dɔme, eye woxɔm nyuie. Woto vovo na ame siwo medea ha kplii la ale gbegbe! Tso nye ɖevime ke la, mekpɔe be nyemele vevie na nye ƒometɔwo o; mekpɔe be ame aɖeke metsɔ ɖeke le eme nam o eye ame aɖeke melɔ̃m o. Lɔlɔ̃ kple vividoɖeameŋu si Yehowa Ðasefowo ɖe fiam la tututu dim menɔ tso nye ɖevime ke. Eya ta esi Ðasefoawo gblɔ nam be yewodi be yewoasrɔ̃ Biblia kplim la, melɔ̃ enumake.\nÐikeke mele eme o be nu si srɔ̃m menɔ le Biblia me lae xɔm ɖe agbe. Menɔ ɖoɖo wɔm be nye kple nye zɔhɛ eve aɖewo míayi aɖafi fi atsɔ axe dɔlar 50,000 kple edzivɔ ƒe fe siwo menyi le tsatsadada me. Gake dzi dzɔm ŋutɔ be metrɔ susu emegbe be nyemayi o! Nye zɔhɛawo ya gbe heƒo ta ɖe eme. Esia wɔe be wolé ɖeka, eye wowu evelia.\nEsi meyi Biblia-sɔsrɔ̃a dzi la, meva kpɔe be ehiã be mawɔ tɔtrɔ geɖe le nye agbenɔnɔ me. Le kpɔɖeŋu me, meva nya nya si Biblia gblɔ le 1 Korintotɔwo 6:10 be: “Fiafitɔwo, ŋuklẽlawo, ahamulawo, amedzulawo kple adzodalawo la, womanyi Mawu Fiaɖuƒe la dome o.” Esi mexlẽ mawunyakpukpui ma eye mekpɔ ale si gbegbe nye nɔnɔmea vloe dze sii la, ɖeko aɖatsi lólo ɖe ŋku dzi nam. Mekpɔe be ehiã be matrɔ nye agbenɔnɔ keŋkeŋ. (Romatɔwo 12:2) Medoa dziku kabakaba hesẽa ŋuta hã, eye mekaa aʋatso le nu sia nu si mewɔna me.\nGake Biblia-sɔsrɔ̃ kpe ɖe ŋunye mekpɔe be Yehowa nye Mawu nublanuikpɔla si tsɔa nu vɔ̃ kena. (Yesaya 1:18) Medo gbe ɖa vevie heɖe kuku na Yehowa be wòakpe ɖe ŋunye matrɔ nye agbenɔnɔ. Vivivi la, mete ŋu trɔ nye agbenɔnɔ le eƒe kpekpeɖeŋu me. Meva ɖe afɔ vevi aɖe hã; eyae nye be, nye kple nye ahiãvia míeɖe mía nɔewo le se nu.\nEsi mele agbe nɔm abe Kristotɔ ene hele Biblia ƒe mɔfiamewo dzi wɔm tae megakpɔtɔ le agbe ɖo\nƑe 24 ye mexɔ esi meɖe srɔ̃ le se nu eye vi etɔ̃ nɔ asinye. Azɔ, ele be madi dɔ si sɔ le se nu awɔ. Ke hã nyemede suku boo aɖeke o, eye nyemewɔ dɔ aɖeke kpɔ hã o; esia ta, dɔmemegã aɖeke meli akafum be woaxɔm ɖe dɔ me o. Megado gbe ɖa na Yehowa vevie ake. Eyome medze mɔ yi dɔ di ge. Megblɔna na dɔtɔwo be medi be matrɔ nye agbenɔnɔ eye medi be mawɔ dɔ anukwaretɔe gbe sia gbe. Ɣeaɖewoɣi la, megblɔna na dɔtɔawo be mele Biblia srɔ̃m eye medi be mazu dukɔmevi nyui. Gake dɔtɔ geɖewo gbe be yewomaxɔm ɖe dɔ me o. Mlɔeba, esi meƒo nu tso agbe si ƒomevi menɔ tsã ŋu na dɔtɔ bubu aɖe si nɔ gbe biamem la, egblɔ be: “Nyemenya nu si tae o, gake nane le gbɔgblɔm nam be maxɔ wò ɖe dɔ me.” Meka ɖe edzi be nye gbedodoɖawo ƒe ŋuɖoɖoe nye ema. Ɣeyiɣi aɖe megbe la, nye kple srɔ̃nye míexɔ nyɔnyrɔ zu Yehowa Ðasefowo.\nVIÐE SIWO MEKPƆ:\nEsi mele agbe nɔm abe Kristotɔ ene hele Biblia ƒe mɔfiamewo dzi wɔm tae megakpɔtɔ le agbe ɖo. Ƒome nyui aɖe le asinye. Meka ɖe edzi be Yehowa tsɔ nye nu vɔ̃wo kem, eye nye dzitsinya mebua fɔm o.\nƑe 14 ye nye esia mezãa gaƒoƒo 70 ɣleti sia ɣleti tsɔ ɖea gbeƒã na amewo hefiaa nu siwo mesrɔ̃ le Biblia me la wo, eye nyitsɔ laa la, srɔ̃nye hã va wɔ ɖeka kplim le dɔ sia wɔwɔ me. Le ƒe 30 kple edzivɔ siwo va yi me la, mekpe ɖe nye dɔwɔhati 22 ŋu wova le Yehowa subɔm; esia doa dzidzɔ nam ŋutɔ. Megakpɔtɔ yia fiase gãwo me—gake menye be maɖada adzo amewo abe ale si mewɔnɛ tsã ene o. Ke boŋ fifia, ne meyi afi ma la, meƒoa nu tso nye dzixɔse ŋu na amewo zi geɖe. Medi be mana nane wo: medi be makpe ɖe wo ŋu agbenɔnɔ le xexe yeye si gbɔna, si me adzodalawo manɔ o la, ƒe mɔkpɔkpɔ nasu wo si.—Psalmo 37:10, 11.\nNu Si Biblia Gblɔ Tso Tsatsadada Ŋu\nFefe dzro aɖe ko wònyea?\nMay 2015 | Ðe Nuwuwua Gogoa?\nGBETAKPƆXƆ May 2015 | Ðe Nuwuwua Gogoa?


2 Mose 21 - Holy Bible [Ewe Bible 1913] - (2Mo 21)\nEsiawo nye ɖoɖo, siwo nagblɔ na wo.\nNenye eya ɖekae va la, eya ɖeɖe nadzo; ne ekplɔ srɔ̃a vɛ la, ekema eya kple srɔ̃a nadzo.\nNenye eƒe aƒetɔe ɖe srɔ̃ ne, eye wòdzi ŋutsuviwo alo nyɔnuviwo nɛ la, ekema nyɔnu la kple viawo nanye eƒe aƒetɔ tɔ, eye eya ɖeɖe nadzo.\nKe ne kluvi la gblɔ be: Melɔ̃ nye aƒetɔ, srɔ̃nye kple vinyewo, nyemadzo anɔ ɖokuinye si o la,\nekema eƒe aƒetɔ nakplɔe ava Mawu ƒe ŋku me, atsɔe aɖo ʋɔtru nu alo ʋɔtrutiwo gbɔ, eye eƒe aƒetɔ naŋɔ to nɛ kple nuŋɔnui, be wòasubɔe tegbee.\nNe amea ɖe dzra vianyɔnu kosii la, eya madzo abe ŋutsuwo ene o.\nNe eƒe nu menyo eƒe aƒetɔ ŋu o, eye megadi be, yeaɖee o la, ekema wòana woava xɔe kple ga. Mekpe ŋusẽ adzrae ɖe dukɔ bubuwo dome, le esi wògbee la ta o.\nNe etsɔe na viaŋutsu la, ekema wòawɔ nɛ abe eya ŋuta vianyɔnue ene.\nKe ne eya ŋutɔ gaɖe nyɔnu bubu kpe ɖe eŋu la, ekema megale nuɖuɖu kple avɔtatae o, eye megagbe egbɔ dɔdɔ, hã o.\nNe mewo nu etɔ̃ siawo nɛ o la, ekema wòadzo taa fea ɖeke maxemaxee.\nNe amea ɖe ƒo ame woku la, ekema woawu eya hã.\nNe amea ɖe mebua o, gake Mawu to eƒe asi dzi wɔe la, ekema maɖo teƒea ɖe na wò, afisi wòasi ayi.\nGake ne amea ɖe bua wu nɔvia ƒe aye me la, ekema woahee atso nye vɔsamlekpui gɔ̃ hã gbɔ aɖawu.\nAmesi ke aƒo fofoa alo dada la, woawui.\nAmesi ke aƒo fi ade fofoa alo dada la, woawui.\nNe ŋutsuwo le dzre wɔm, eye ɖeka tsɔ kpe alo kodzi ƒo nɔvia meku o, gake wòtsi aba dzi,\nemegbe wògafɔ do go le tɔtɔm ɖe ati ŋu la, ekema amesi ƒoe la, megaɖi fɔ o, negbe eƒe afiɖekanɔfewo kple dɔyɔfewo ko wòaxe.\nNe amea ɖe ƒo eƒe kluvi alo kosivi kple kpo, woku ɖe esi me la, ekema woabia hlɔ̃e.\nKe ne eganɔ agbe ŋkeke ɖeka alo eve hafi la, ekema womagabia hlɔ̃e o; elabena eya ŋutɔ ƒe gãe.\nNe ŋutsuwo le dzre wɔm, eye wotutu nyɔnu funɔa ɖe ƒu anyi, ke vɔ̃a ɖeke mewɔe o, negbe fua koe ge le eƒo la, ekema nyɔnua srɔ̃ naxa fe le esi, abe alesi ʋɔnudrɔ̃lawo ɖo ene.\nKe ne vɔ̃a ɖe dze eme la, ekema woabia agbe ɖe agbe teƒe,\nŋku ɖe ŋku teƒe, aɖu ɖe aɖu teƒe, asi ɖe asi teƒe, afɔ ɖe afɔ teƒe,\ndzobi ɖe dzobi teƒe, abi ɖe abi teƒe, dodro ɖe dodro teƒe.\nNe amea ɖe ƒo ŋku na eƒe kluvi alo eƒe kosivi wògbã la, ekema wòaɖe asi le eŋu, ne wòana eɖokui si ɖe eƒe ŋku la ta.\nEye ne amea ɖe ŋe aɖu na eƒe kluvi alo eƒe kosivi la, ekema wòaɖe asi le eŋu, ne wòano eɖokui si ɖe eƒe aɖu la ta.\nNe nyia ɖe tu dzo ŋutsu alo nyɔnu woku la, ekema woaƒu kpe nyi la, eye womagaɖu eƒe lã o; ke womabu fɔ nyia tɔ o.\nKe ne nyi la dia dzotutu ame, eye wogblɔe na nyia to, gake mekpɔ edzi o, eye wòwu ŋutsu alo nyɔnu la, ekema woaƒu kpe nyi la, eye woawu nyia to hã.\nKe ne wodo hlɔ̃le nɛ la, ekema woaxee pɛpɛpɛ, abe alesi woɖoe nɛ ene, ɖe eƒe agbe ta.\nNe etu dzo ŋutsuvi alo nyɔnuvia ɖe la, ekema woawo nɛ ɖe ɖoɖo sia nu.\nNe nyi la tu dzo kluvi alo kosivi la, ekema nyia tɔ naxe klosalo sekel blaetɔ̃ na eƒe aƒetɔ.\nNe amea ɖe ʋu doa ɖe nu da ɖi, alo amea de ɖe vudo metu nu enu o, eye nyi alo tedzia ɖe ge ɖe me la,\nekema vudoa tɔ, naxe te ɖe eta na lã la so; eye; lã kukua nazu etɔ.\nNe amea ɖe ƒe nyi tu dzo nɔvia ƒe nyi wòku la, ekema woatsɔ nyi gbagbe la adzra, eye woamã ga la, emegbe woamã lã kuku la hã.\nKe ne wonyae bena nyi la dia dzotutu ame, gake nyia tɔ mekpɔ edzi o la, ekema wòatsɔ nyi gbagbe ado eteƒe, eve kukua nazu etɔ.\nNe amea ɖe fi nyi alo alẽ eye wòwui, alo wodzrae la, ekema wòaɖo nyi atɔ̃ nyi ɖeka teƒe, eye woaɖo alẽ ene alẽ ɖeka teƒe.\n2 Mose 21:1\n2 Mose 21:3\n2 Mose 21:4\n2 Mose 21:5\n2 Mose 21:6\n2 Mose 21:7\n2 Mose 21:8\n2 Mose 21:9\n2 Mose 21:10\n2 Mose 21:11\n2 Mose 21:12\n2 Mose 21:14\n2 Mose 21:15\n2 Mose 21:17\n2 Mose 21:18\n2 Mose 21:19\n2 Mose 21:20\n2 Mose 21:21\n2 Mose 21:22\n2 Mose 21:23\n2 Mose 21:24\n2 Mose 21:25\n2 Mose 21:26\n2 Mose 21:27\n2 Mose 21:28\n2 Mose 21:29\n2 Mose 21:30\n2 Mose 21:31\n2 Mose 21:32\n2 Mose 21:33\n2 Mose 21:35\n2 Mose 21:36\n2 Mose 21:37


Mia ŋuti kɔ xoxo le nya, si megblɔ na mi la ta.\nLɔlɔ̃tɔwo, mina mialɔ̃ mía nɔewo; elabena lɔlɔ̃ la tso Mawu me, eye amesiame, si lɔ̃a ame la, Mawu gbɔ wodzii tso, eye wòdze si Mawu.\nMinɛ míalɔ̃e, elabena etre mí lɔlɔ̃!\nNe miele lɔ̃yem la, milé nye seawo me ɖe asi.\nEsia me lɔlɔ̃ la le: Menye bena míawo mielɔ̃ Mawu o, ke boŋ bena eya lɔ̃ mí, eye wòdɔ Via ɖo ɖa, bena wòanye avuléle le mía nuvɔ̃wo ta.\n1 Korintotɔwo 16:14\nMiwɔ nuwo katã le lɔlɔ̃ me!\nSi le ɖekakpuinyenye ƒe nudzodzrowo nu; ke dze dzɔdzɔenyenye, xɔse, lɔlɔ̃ kple ŋutifafa yome hekpe de amesiwo katã yɔ Aƒetɔ la le dzi dzadzɛ me la ŋu.\nEye míawo miedze si lɔlɔ̃, si Mawu tsɔ lɔ̃a mí, eye míexɔ edzi se. Mawue nye lɔlɔ̃, eye amesi nɔa lɔlɔ̃ la me la, eya nɔa Mawu me, eye Mawu hã nɔa eya me.\nFofo, amesiwo nètso nam la, mele didim bena, afisi nye la mele la, ne woamawo hã nanɔ ŋutinye, bena woakpɔ nye ŋutikɔkɔe, si nètsɔ nam; elabena èlɔ̃m, hafi woɖo xexeame gɔme anyi.\nEsia me amewo katã woanyae le bena, nye nusrɔ̃lawo míenye, ne lɔlɔ̃ le mia dome\n1 Korintotɔwo 13:1-3\n Nenye ɖe metso amewo kple mawuɖɔlawo ƒe gbegbɔgblɔwo ƒoa nu, ke lɔlɔ̃ mele asinye o la, anye ne mele abe ayawagba, si ɖina alo abe gaƒoƒo, si ɖina la ene. Eye nenye ɖe nyagbɔgblɔɖi le asinye, eye menya nya ɣaɣlawo katã kple sidzedze katã, eye nenye ɖe xɔse katã le asinye, ale bena mate ŋu aɖe towo ɖa, ke lolo mele asinye o la, anye ne nyemenye naneke o. Eye nenye ɖe megblẽ nye nuwo katã henyi ame dahewo, eye nenye ɖe metsɔ nye ŋutilã na, bene woafiãm, ke lɔlɔ̃ mele asinye o la, anye ne nyemenyo na naneke o.\nGake milɔ̃ miaƒe ketɔwo, eye miwo nu nyui, miɖo nu, eye migakpɔ mo na exɔxɔ o, ekema miaƒe fetu alolo, eye mianye dziƒoʋitɔ la ƒe viwo, elabena eya hã ƒe dɔme nyo na ame madakpewo kple ame vɔ̃ɖiwo.\n1 Korintotɔwo 13:2\nEye nenye ɖe nyagbɔgblɔɖi le asinye, eye menya nya ɣaɣlawo katã kple sidzedze katã, eye nenye ɖe xɔse katã le asinye, ale bena mate ŋu aɖe towo ɖa, ke lolo mele asinye o la, anye ne nyemenye naneke o.\nAmesi si nyɔnu su la, eƒe asi tu nu nyui, eye eƒe nu anyo Yehowa ŋu.\n Yehowa be: Metso azɔ le ŋutasesẽ le hiãtɔwo ŋu kple ame dahewo ƒe hũɖeɖe ta, eye mahe xɔname vɛ na amesi le eyome dim la. Yehowa ƒe nyawo dza abe klosalo, si wolólona le kpo me wotstana ɖe anyigba, eye woklɔe zi gbɔ zi adre la ene.\n2 Korintotɔwo 6:14\nMigazu amesiwo atsɔ kɔkuti tutɔ na dzimaxɔsetɔwo ti o! Elabena hadede kae le dzɔdzɔenyenye kple sedzimawɔmawɔ dome? Alo ƒomedodo kae le kekeli kple viviti dome?\nEyata wobui dzɔdzɔenyenye nɛ.\neye ne amea ɖe aɖe nane le agbalẽ sia me nyagblɔɖinyawo me la, ekema Mawu aɖe eƒe gome atso agbeti la kple du kɔkɔe, siwo woŋlɔ ɖe agbalẽ sia me la me.\nNe èɖe bometsila kple bli to me hetsɔ tati toe la, eƒe bometsitsi mado le eŋu akpɔ o ɖe!\nAlo ne edzobo eme la, ɖe mewua sikɔni kple adrike ɖi, eƒãa lu ɖe agbaka nu kple ƒo ɖe enɔƒe kpakple bli ɖe boliƒo dzi oa?\nEye Yehowa gblɔ na Mose bena: Tsɔ atike, siwo ʋẽna lilili, siwo nye: lifi lãhɛtɔ, ƒumebɔbɔgo kple atimitsi ƒomevi vovovowo; woada wo katã sɔsɔe.


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Lithuanian Malayalam Myanmar Norwegian Polish Portuguese Romanian Russian Setswana Sinhala Slovak Slovenian Spanish Swahili Swedish Thai Turkish Ukrainian Vietnamese\nBIBLIA me hakpala David dzi ha be: “Matsɔ hadzidzi akafu Mawu ƒe ŋkɔ.” David nya Mawu ƒe ŋkɔ la, eye egblɔ le hadzidzi aɖe me be: “Woakafu Yehowa . . . Woakafu eƒe ŋkɔ kɔkɔe la.” (Psalmowo 69:31; 72:18, 19) Ale si woyɔa Mawu ƒe ŋkɔ zi geɖe le Eʋegbe mee nye Yehowa, si gɔme woɖe tso Hebrigbe me nya si nye nuŋɔŋlɔ sia יהוה me, si dze le Biblia me zi gbɔ zi 7,000 sɔŋ.\nLe ƒe alafa siwo va yi nyitsɔ laa me la, wote ŋu kpɔa Mawu ƒe ŋkɔ la le teƒe bubu geɖewo to vovo na Biblia. Le kpɔɖeŋu me, Latingbe me nya siawo siwo nye, Benedictus Sit Iehova Deus, si gɔmee nye, “Woakafu Yehowa Mawu,” la dze le sikagaku siwo wowɔ le Switzerland hena ƒe geɖe la dzi . Le nyateƒe me la, le ƒe alafa geɖe siwo va yi me la, Mawu ƒe ŋkɔ si woŋlɔ ɖe Hebrigbe kple Latingbe me la dze le kafukafukɔgɛwo kple gaku vovovo ƒomevi akpe geɖewo dzi.\nNu kae na woŋlɔ Mawu ƒe ŋkɔa ɖe gakuwo dzi nenema gbegbe ɖo? Àte ŋu akpɔ woƒe kpɔɖeŋu aɖewo le axa sia kple esi kplɔe ɖo.\nNu Ka Tae Wozã Mawu Ƒe Ŋkɔa?\nLe ƒe 1500 ƒeawo me la, aʋa siwo yi edzi le Roma Katolikotɔwo kple Protestant Ðɔɖɔɖotaʋlilawo dome la gblẽ nu le Ɣetoɖoƒe Europa nutowo katã me. Spania ƒe nuto geɖe me tɔwo do le Roma Katolikoha, si xɔ ŋkɔ wu ɣemaɣi, la me, hewɔ ɖeka kple Protestant Ðɔɖɔɖoha la. Esiae he subɔsubɔhawo dome ʋa la vae. Nu siwo dukɔ siwo kpe aʋa dometɔ ɖe sia ɖe tana ɖe gakuawo dzi la nyea nyatakaka siwo fia be Mawu le yewoƒe akpa dzi.\nAle Si Wozã Mawu Ƒe Ŋkɔ Lae\nAme siwo ŋlɔa nu ɖe gakuwo dzi la ŋlɔ Hebrigbe me ŋɔŋlɔdzesi ene siwo wotsɔ ŋlɔa Mawu ƒe ŋkɔae la ɖe gakuwo dzi. Hebrigbe me ŋɔŋlɔdzesi mawo nye YHWH le Eʋegbe me. Gake ame siwo ta nu ɖe gakuawo dzi kple ame bubu geɖewo mete ŋu xlẽa Hebrigbe o. Esia ta esi wogbugbɔ nɔ Hebrigbe me ŋɔŋlɔdzesi ene mawo ŋlɔm ɖe gakuwo dzi zi geɖe la, vovototowo va nɔ eŋɔŋlɔ me.\nSwedentɔwo tso gaku aɖe si dzi woŋlɔ Mawu ƒe ŋkɔ ɖo la le ƒe 1568 me lɔƒo , eye Scotlandtɔwo hã wɔ nenema ke le ƒe 1591 me lɔƒo. Le ƒe 1600 lɔƒo me la, Sweden Fiagã Charles IX na woŋlɔ Mawu ƒe ŋkɔ—le mɔ vovovo siwo nye Ihehova, Iehova, kple Iehovah la nu—ɖe gakuwo dzi . Ena wotsɔ sika tso gakuawo dometɔ ɖeka aɖe—enɔ etɔxɛ ale gbegbe eye eƒe home wu apaɖila ƒe ɣleti ene fetu!\nGaku siawo siwo woyɔna be Yehowa gaku la vovovo 60 ƒomevi, nɔ anyi tso Christian IV, si nye Denmark kple Norway fia, si ɖu dzi tso ƒe 1588 va se ɖe ƒe 1648 me, la ŋɔli. Kaka ƒe alafa 17 lia ƒe domedome lɔƒo naɖo la, wowɔ “Yehowa gakuwo” le Poland kple Switzerland hã, eye Germanytɔwo hã va te gaku siawo ƒomevi tsotso emegbe.\nLe Europa Ƒe Blaetɔ̃ Ʋa si wowɔ tso ƒe 1618 va se ɖe ƒe 1648 me, si nye subɔsubɔhawo dome ʋa le gɔmedzedzea me la, wɔɣi la, gaku sia ƒomeviwo va bɔ ale gbegbe. Le Breitenfeld Ʋaa dzi ɖuɖu le ƒe 1631 me megbe la, Sweden Fia Gustav II Adolph na wotso gaku siwo dzi Mawu ƒe ŋkɔ, si wotsɔ ŋɔŋlɔdzesi eneawo ŋlɔ, la nɔ . Wotso gaku siawo le du siwo nye Erfurt, Fürth, Mainz, kple Würzburg me. Le ɣeyiɣi mawo lɔƒo me la, dukɔ siwo wɔ ɖeka kple Sweden hã te gaku siwo dzi Mawu ƒe ŋkɔ nɔ la tsotso.\nLe ƒe 150 siwo kplɔ Europa Ƒe Blaetɔ̃ Ʋa la ɖo me la, amewo yi edzi nɔ Mawu ƒe ŋkɔ ŋlɔm ɖe kafukafukɔgɛwo kple gaku vovovo ƒomeviwo dzi. Wotso gaku siawo ƒomevi le Austria, France, Mexico, kple Russia, kpakple le dukɔ bubuwo me. Gake va ɖo ƒe 1700 ƒeawo ƒe gɔmedzedze lɔƒo la, womegava nɔ Mawu ƒe ŋkɔ ŋlɔm ɖe gakuwo dzi ale o. Mlɔeba la, wova dzudzɔ kura.\nNana Be Amewo Nanya Mawu Ƒe Ŋkɔ La\nTogbɔ be ɖewohĩ Mawu ƒe ŋkɔ megale ga vovovo siwo ƒomevi li egbea dzi o hã la, wole gbeƒã ɖemee fifia wu ɣeyiɣi ɖe sia ɖe. Mawu tia ame aɖewo be woasubɔ ye tso gbe aɖe gbe ke, hegblɔ na wo be: “Miawoe nye nye ɖasefowo, eye nyee nye Mawu.” (Yesaya 43:12) Gaku aɖeke mate ŋu awɔ dɔ vevi sia o. Le nyateƒe me la, ame siwo ŋlɔ Mawu ƒe ŋkɔ ɖe woƒe gakuwo dzi la meɖi ɖase nyui tso eyama ŋu o, elabena wonɔ gbɔgblɔm be ede yewo dzi le ʋukɔkɔɖiʋa mawo me. Gake egbea la, ame aɖewo le gbeƒã ɖem Mawu ƒe ŋkɔ la le mɔ si dzea eŋu nu.\nYehowa Ðasefowo le kpewòm be nàsrɔ̃ nu geɖe tso Mawu vavã, Yehowa, kple nu si eƒe ŋkɔa tsi tsitre ɖi na la ŋu. Biblia me hakpala aɖe ŋlɔ tso eyama ŋu be: “Ne woadze sii be, ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!” (Psalmowo 83:19) Yehowa ŋuti sidzedze le vevie, abe ale si Via lɔlɔ̃a ɖee fia le gbedodoɖa mee ene, be: “Esiae nye agbe mavɔ la: be woanɔ wò, Mawu vavã ɖeka la, kple Yesu Kristo, si nèdɔ ɖa la, ŋuti sidzedze xɔm.”—Yohanes 17:3.—g07-E 12.\nGaku 1 kple dɔwɔnuwo: Hans-Peter-Marquardt.net; gaku 2: Mit freundlicher Genehmigung Sammlung Julius Hagander\n[Nɔnɔmetata Tsoƒe si le axa 9]\nDɔwɔnu siwo ame siwo ŋlɔa nu ɖe gakuwo dzi zãna\nGaku 3 kple 4: Mit freundlicher Genehmigung Sammlung Julius Hagander\nƉoe Ɖe Amewo Ɖoe Ɖe Amewo Ale Si Wona Amewo Nya Mawu Ƒe Ŋkɔ La\ng 1/08 axa 8-9


Ðe Yesu Ðe Srɔ̃ Kpɔa? Ðe Nɔviwo Nɔ Yesu Sia? | Biblia Me Biabiawo\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Brazil Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Haitian Creole Hausa Hebrew Hiligaynon Hungarian Iban Iloko Indonesian Italian Italy Tokunɔgbe Japanese Kachin Kazakh Kazakh (Arabic) Kikaonde Kiluba Kinyarwanda Kirghiz Kirundi Kongo Korean Lingala Lithuanian Macedonian Malagasy Malay Malayalam Maltese Mambwe-Lungu Myanmar Ndonga Norwegian Nzema Persian Polish Portuguese Portuguese (Portugal) Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Setswana Shona Sidama Sinhala Slovak Slovenian Spanish Swahili Swedish Tagalog Tamil Tatar Telugu Tetun Dili Thai Tigrinya Tsonga Turkish Turkmen Ukrainian Vietnamese Xhosa Yoruba Zulu\nÐe Yesu Ðe Srɔ̃ Kpɔa? Ðe Nɔviwo Nɔ Yesu Sia?\nBiblia ɖee fia kɔtɛe be Yesu meɖe srɔ̃ kpɔ o, togbɔ be Biblia meƒo nu tso eƒe srɔ̃ɖeɖe ŋu tẽe o hã. * Bu nya siawo ŋu kpɔ.\nEdziedzi la, Biblia ƒoa nu tso Yesu ƒe ƒometɔwo kple nyɔnu siwo kplɔnɛ ɖo le eƒe subɔsubɔdɔa me kple nyɔnu siwo nɔ eteƒe esime wowui ŋu, gake Biblia megblɔ kpɔ be srɔ̃ nɔ esi o. (Mateo 12:46, 47; Marko 3:31, 32; 15:40; Luka 8:2, 3, 19, 20; Yohanes 19:25) Anɔ eme godoo be esi srɔ̃ menɔ Yesu si o tae Biblia meƒo nu tso eƒe srɔ̃ɖeɖe ŋu o.\nYesu gblɔ na eƒe nusrɔ̃lawo tso ame siwo tiae be yewoanɔ tre ale be yewoate ŋu awɔ geɖe le Mawu ƒe subɔsubɔdɔa me la ŋu be: “Ame si ate [ŋu anɔ tre] la, newɔe.” (Mateo 19:10-12) Eɖo kpɔɖeŋu na ame siwo tiae be yewomaɖe srɔ̃ o ale be yewoatsɔ yewo ɖokuiwo ana Mawu bliboe la.—Yohanes 13:15; 1 Korintotɔwo 7:32-38.\nDo ŋgɔ teti na Yesu ƒe ku la, ewɔ ɖoɖo ɖe nɔa dzi kpɔkpɔ ŋu. (Yohanes 19:25-27) Ne ɖe Yesu ɖe srɔ̃ alo viwo nɔ esi la, anye ne ekpɔ egbɔ be yewɔ ɖoɖo ɖe ame siawo hã dzi kpɔkpɔ ŋu.\nBiblia gblɔna be Yesu ɖo kpɔɖeŋu ɖi na srɔ̃ŋutsuwo, gake menye ale si Yesu wɔ nu ɖe srɔ̃nyɔnu si nye amegbetɔ ŋue wòfiaa asii o. Biblia gblɔ boŋ be: “Srɔ̃ŋutsuwo, miyi edzi mialɔ̃ mia srɔ̃wo abe ale si ko Kristo la hã lɔ̃ hame la, eye wòtsɔ eɖokui na ɖe eta ene.” (Efesotɔwo 5:25) Ne ɖe srɔ̃ nɔ Yesu si esime wònɔ anyigba dzi la, ɖe Biblia mazã srɔ̃ŋutsu ƒe kpɔɖeŋu de blibo si wòaɖo ɖi la le kpukpui ma me oa?\nÐe nɔviwo nɔ Yesu sia?\nƐ̃, nɔvi ade ya teti nɔ esi. Woawoe nye nɔvia ŋutsu siwo ƒe ŋkɔwoe nye Yakobo, Yosef, Simon kple Yuda kpakple nɔvia nyɔnu eve ya teti. (Mateo 13:54-56; Marko 6:3) Yesu nɔ Maria kple srɔ̃a Yosef ŋutɔwo ƒe viwoe Yesu nɔvi mawo nye. (Mateo 1:25) Biblia yɔ Yesu be Maria ƒe “ŋgɔgbevi,” esia fia be Maria gadzi vi bubuwo hã.—Luka 2:7.\nSusu totro siwo nɔa amewo si ku ɖe Yesu nɔviwo ŋu\nEsi ame aɖewo nɔ agbagba dzem be yewoaɖo kpe edzi be Maria nye ɖetugbui leaƒe le eƒe agbe me katã ta la, woɖea nya si nye ‘nɔvi’ gɔme bubui. Le kpɔɖeŋu me, ame aɖewo susui be Yesu nɔvi siwo wowɔnɛ la nye Yosef ƒe vi siwo nyɔnu bubu dzi nɛ hafi wòva ɖe Maria. Ke hã, Biblia gblɔ be Yesu nyi fianyenye si ƒe ŋugbe wodo na David la dome le se nu. (2 Samuel 7:12, 13; Luka 1:32) Ne ɖe vi bubuwo nɔ Yosef si siwo tsi wu Yesu la, anye ne woƒe tsitsitɔe anye Yosef ƒe domenyila le se nu.\nÐe nya ‘nɔvi’ si wozã le afi sia ate ŋu afia Yesu ƒe nusrɔ̃lawo alo gbɔgbɔmenɔviwoa? Esia mewɔ ɖeka kple Ŋɔŋlɔawo o, elabe Biblia gblɔ be ɣeaɖeɣi la, “nɔviawo mexɔ edzi se o.” (Yohanes 7:5) Biblia de vovototo Yesu nɔviwo kple eƒe nusrɔ̃lawo dome.—Yohanes 2:12.\nAme aɖewo hã gblɔna be Yesu nɔviŋutsu siwo wowɔnɛ la woe nye eƒe ƒometɔ kpamkpamwo ƒe viwo. Ke hã le Hela Ŋɔŋlɔawo me la, menye nya ɖekae wozãna na “nɔvi,” “ƒometɔ,” kple “ƒometɔ ƒe vi” o. (Luka 21:16; Kolosetɔwo 4:10) Biblia-ŋutinunyala geɖewo lɔ̃ ɖe edzi be Yesu nɔvi siwo wowɔnɛ le afi sia la fia nɔa ƒe viŋutsuwo kple nyɔnuwo ŋutɔŋutɔ. Le kpɔɖeŋu me, agbalẽ aɖe (The Expositor’s Bible Commentary) gblɔ be: “Mɔ si ko nu míate ŋu ase nya ‘nɔviwo’ gɔme le wòasɔ wue nye be . . . efia Maria kple Yosef ƒe viwo, eye le esia ta wonye Yesu nɔ [Maria] ƒe viwo.” *\n^ mm. 3 Enye nyateƒe be Biblia yɔ Yesu be ŋugbetɔsrɔ̃, gake nya siwo ƒo xlã nya mawo ɖee fia be kpɔɖeŋunyagbɔgblɔe.—Yohanes 3:28, 29; 2 Korintotɔwo 11:2.\n^ mm. 13 Kpɔ The Gospel According to St. Mark, Second Edition, si Vincent Taylor ŋlɔ, axa 249 kple A Marginal Jew—Rethinking the Historical Jesus si John P. Meier ŋlɔ, Volume 1, ax 331-332 hã.\nƉoe Ɖe Amewo Ɖoe Ɖe Amewo Ðe Yesu Ðe Srɔ̃ Kpɔa? Ðe Nɔviwo Nɔ Yesu Sia?\nAleke Yesu Ƒe Dzedzeme Nɔ?\nƔekaɣie Wodzi Yesu?


GBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Finnish Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Ossetian Papiamento (Curaçao) Persian Polish Portuguese Rarotongan Romanian Samoan Setswana Seychelles Creole Shona Silozi Slovak Slovenian Spanish Sranantongo Swahili Tagalog Tatar Thai Tsonga Turkish Ukrainian Urdu Venda Vietnamese\n‘Kristo ƒe ʋu aklɔ miaƒe dzitsinya tso dɔwɔwɔ kukuwo me, bena miasubɔ Mawu gbagbe la.’—HEBRITƆWO 9:14.\n1. Kpeɖodzi kae li be míedea asixɔxɔ gã aɖe agbe ŋu?\nNE WOBIA wò be nàdo asi ɖe wò agbe ŋu la, asixɔxɔ kae nàde eŋui? Míedea asixɔxɔ gã aɖe agbe ŋu—mía ŋutɔwo tɔ kple ame bubuwo tɔ siaa. Esia ƒe kpeɖodzi ɖekae nye be míeyia kɔdzi ne míedze dɔ alo míenɔa ŋudzɔ ɖe mía ɖokui ŋu wɔa nusiwo ana míanɔ lãmesẽ me ɣesiaɣi. Míedi be míanɔ agbe ahanɔ lãmesẽ me. Amesiwo tsi alo nye nuwɔametɔwo kura gɔ̃ hã dometɔ akpa gãtɔ medina be yewoaku o; wodina be yewoanɔ agbe.\n2, 3. (a) Agbanɔamedzi ka dzie Lododowo 23:22 he susu yii? (b) Aleke agbanɔamedzi si ŋu nya wogblɔ le Lododowo 23:22 la ku ɖe Mawu ŋui?\n2 Alesi nèbua agbee la kpɔa ŋusẽ ɖe alesi nèwɔa nu ɖe amewo ŋui dzi. Le kpɔɖeŋu me, Mawu ƒe Nya la gblɔ be: “Ðo to fofowò, si dzi wò, eye megado vlo dawò, ne eku nyagã o!” (Lododowo 23:22) Be ‘woaɖo to’ fia nu geɖe wu nya si wogblɔ sese ko; lododo sia me nyawo fia be woase nya ahawɔ edzi. (Mose II, 15:26; Mose V, 7:12; 13:19; 15:5; Yosua 22:2; Psalmo 81:14) Nukae Mawu ƒe Nya la gblɔ be eyatae wòle be míaɖo to? Menye esi fofowò kple dawò tsi wu wò alo kpɔ nuteƒe geɖe wu wò ta koe o. Nusitae nye be woawoe “dzi wò.” Biblia aɖewo ɖe kpukpui sia gɔme ale: “Ðo to fofowò si na agbe wò.” Eyata eme kɔ be ne èdea asixɔxɔ wò agbe ŋu la, ekema àse le ɖokuiwò me be agba le ye dzi be yeaɖo to amesi na yele agbe.\n3 Ne Kristotɔ vavãe nènye la, ekema èlɔ̃ ɖe edzi be Yehowae nye yeƒe Agbedzɔtsoƒe koŋ. Eyae na ‘nèle agbe’; te ŋu ‘ʋãna,’ hewɔa nu ɖe wò seselelãmewo nu; eye nènye ‘amesi li’ fifia si ate ŋu abu tame alo awɔ ɖoɖo ɖe etsɔme kple agbenɔnɔ tegbee kura gɔ̃ hã ŋu. (Dɔwɔwɔwo 17:28; Psalmo 36:10; Nyagblɔla 3:11) Le ɖekawɔwɔ me kple Lododowo 23:22 la, esɔ be ‘míaɖo to’ Mawu ɖokuibɔbɔtɔe, ahadi be míase alesi wòbua agbee gɔme ahawɔ nu ɖe enu tsɔ wu be míadi alesi ame bubuwo ya bunɛ.\nDe Bubu Agbe Ŋu\n4. Aleke bubudede agbe ŋu ƒe nya vevi aɖe fɔ ɖe te le amegbetɔ ƒe ŋutinya ƒe gɔmedzedze teti ko?\n4 Tso amegbetɔ ƒe ŋutinya ƒe gɔmedzedze ke la, Yehowa na eme kɔ nyuie be yemeɖe mɔ na amegbetɔwo be woazã woƒe agbe (alo agblẽ woƒe agbe dome) alesi wodii o. Ŋuʋaʋã na Kain do dziku heɖe nɔvia Habel ƒe agbe si ŋu fɔɖiɖi aɖeke menɔ o la ɖa. Èsusu be Kain kpɔ mɔ awɔ nyametsotso le agbe ŋu alea? Mawu mebui be ekpɔ mɔ o. Ebia akɔnta tso Kain si: “Nuka enye esi nèwɔ? Kpɔ ɖa, nɔviwò ƒe ʋu, si nèkɔ ɖe anyi la ƒe gbe le ɖiɖim tso anyigba dzi mese!” (Mose I, 4:10) De dzesii be Habel ƒe ʋu si wokɔ ɖe anyi la tsi tre ɖi na eƒe agbe, si woɖe ɖa ŋutasesẽtɔe, eye enɔ ɣli dom na Mawu be wòabia hlɔ̃.—Hebritɔwo 12:24.\n5. (a) Se kae Mawu de le Noa ƒe ŋkekea me, eye amekawoe sedede sia yi na? (b) Gɔmesese ka nue sedede sia nye afɔɖeɖe vevi aɖe le?\n5 Le Tsiɖɔɖɔa megbe la, ameƒome yeye aɖe dze egɔme tso luʋɔ enyi pɛ ko dzi. Mawu gblɔ nya aɖe si ku ɖe ameƒomea katã ŋu, tsɔ ɖe nu geɖe fia le alesi wòbua agbe kple ʋui ŋu. Egblɔ be amegbetɔwo ate ŋu aɖu lã, gake ede se sia kpe ɖe eŋu, be: “Nu gbagbe, siwo katã ʋãna, nenem nu siawo katã metsɔ na mi, bena woanye miaƒe nuɖuɖu abe amagbewo ke ene. Hafi lã, si ʋu tsi lã me na la, migaɖui o!” (Mose I, 9:3, 4) Yudatɔ aɖewo gblɔ be nusi nya siawo fia enye be mele be amegbetɔwo naɖu lã aɖe si kpɔtɔ le agbe ƒe lã alo eƒe ʋu o. Gake esime ɣeyiɣiawo va nɔ yiyim la, eme va kɔ be nusi ŋu Mawu nɔ se dem ɖo le afisiae nye ʋu zazã be woatsɔ alé agbe ɖe te. Gawu la, se si Mawu de to Noa dzi la nye afɔɖeɖe vevi aɖe le Mawu ƒe tameɖoɖo wɔnuku si me woawɔ ʋu ŋudɔ le la me vava me—tameɖoɖo si ana amegbetɔwo nakpɔ agbe mavɔ.\n6. Aleke Mawu to Noa dzi te gbe ɖe alesi Wòdea asixɔxɔ agbe ŋui dzi?\n6 Mawu yi edzi gblɔ be: “Ke mia ŋutɔwo miaƒe ʋu la, mabiae le lãwo kple amewo siaa si, mabia amesiame ƒe agbe le nɔvia si. Amesi kɔ ameʋu ɖi la, amewo akɔ eya hã ƒe ʋu ɖi; elabena Mawu ƒe nɔnɔme nue wowɔ ame ɖo.” (Mose I, 9:5, 6) Àte ŋu ade dzesii le nya sia si wogblɔ na ameƒomea katã la me be Mawu bua ame ƒe ʋu be etsi tre ɖi na eƒe agbe. Wɔla lae na ame le agbe, eye mele be ame aɖeke naɖe agbe ma si eƒe ʋu tsi tre ɖi na la ɖa o. Ne ame aɖe wu ame abe alesi Kain wɔe ene la, ekema Wɔla la kpɔ mɔ ‘abia amesi wowu ƒe agbe’ tso amewulaa si.\n7. Nukatae wòle be míatsɔ ɖe le nya si Mawu gblɔ na Noa tso ʋu ŋu la me?\n7 Mawu to eƒe nyawo dzi nɔ se dem na amegbetɔwo be woagazã ʋu ɖe mɔ gbegblẽ nu o. Èbu nusitae ŋu kpɔa? Eye nukae na Mawu bua ʋu alea? Le nyateƒe me la, nufiafia vevi siwo le Biblia me dometɔ ɖeka akpe ɖe mía ŋu le nya sia ŋuɖoɖo me. Enye nufiafia vevi aɖe si Kristotɔwo fiana, togbɔ be sɔlemeha geɖewo ɖoe koŋ gbe efiafia hã. Nufiafia kae, eye aleke wòka wò agbe, wò nyametsotsowo, kple wò nuwɔnawoe?\nƲu—Aleke Woate Ŋu Azãe?\n8. Nya kae Yehowa gblɔ le ʋu zazã ŋu le Sea me?\n8 Yehowa gaɖe nu me geɖe wu tso agbe kple ʋu ŋu esime wòtsɔ Sea na Israel-viwo. Eto esia wɔwɔ dzi gaɖe afɔ aɖe le eƒe tameɖoɖo dzi wɔwɔ me. Ðewohĩ ènyae be Sea bia be woatsɔ nunanawo abe nukuwo, ami, kple wein, ene vɛ na Mawu. (Mose III, 2:1-4; 23:13; Mose IV, 15:1-5) Wotsɔa lãwo hã saa vɔe. Mawu gblɔ le nusiawo ŋu be: “Agbe le ʋu la me, eye metsɔe na mi, bena woatsɔ alé avui, elabena agbe le eme. Eyata megblɔ na Israel-viwo be: Mia dometɔ aɖeke megaɖu ʋu o.” Yehowa gblɔ kpee be ne ame aɖe, abe adela alo agbledela ene, wu lã aɖe be yeaɖu la, ele be wòaɖuɖu eƒe ʋu ɖe anyigba ahaxe ke ɖe edzi. Esi wònye anyigbae nye Mawu ƒe afɔɖodzinu ta la, ne amea kɔ ʋua ɖe anyigba la, ekema ele lɔlɔ̃m ɖe edzi be agbe la gbugbɔ yi Agbenala la gbɔ.—Mose III, 17:11-13; Yesaya 66:1.\n9. Mɔ ɖeka kolia ka ko nue woɖe mɔ ɖe ʋuzazã ŋu le le Sea te, eye taɖodzinu kae nɔ esia ŋu?\n9 Menye subɔsubɔ me kɔnu dzro aɖe si ŋu gɔmesese aɖeke mele na mí o ye se ma nye o. Ède dzesi nusitae mele be Israel-viwo naɖu ʋu oa? Mawu gblɔ be: “Eyata megblɔ na Israel-viwo be: Mia dometɔ aɖeke megaɖu ʋu o.” Susu ka tae? “[Metsɔ ʋu] na mi, bena woatsɔ alé avui.” Èkpɔe be esia na míese nusita Mawu gblɔ na Noa be mele be amegbetɔwo naɖu ʋu o la gɔmea? Wɔla la ɖoe be yeade asixɔxɔ gã aɖe ʋu ŋu, eye eɖoe be yeazãe le mɔ tɔxɛ ɖeka aɖe nu atsɔ aɖe ame geɖe ƒe agbee. Ʋu awɔ akpa vevi aɖe le nuvɔ̃wo dzi tsyɔtsyɔ (avuléle) me. Eyata le Sea te la, vɔsamlekpuia dzi koe Mawu ɖe mɔ be woazã ʋu le atsɔ alé avu ɖe Israel-vi siwo di be Yehowa natsɔ yewoƒe nuvɔ̃wo ake yewo la ta.\n10. Nukatae lãwo ƒe ʋu mate ŋu ana woakpɔ tsɔtsɔke keŋkeŋ o, gake nuka dzie vɔ siwo wosa le Sea te ɖo ŋkui?\n10 Nukpɔsusu sia kee le Kristotɔwo hã si ku ɖe ʋu zazã ŋu. Kristotɔ apostolo Paulo he susu yi ɖoɖo sia si Mawu wɔ le Sea te dzi heŋlɔ bena: “Wotsɔ ʋu klɔ nuwo katã ŋuti le se la nu, eye ne womekɔ ʋu ɖe anyi o la, nuvɔ̃keke aɖeke manɔ anyi o.” (Hebritɔwo 9:22) Paulo na eme kɔ be vɔsa siwo wobia tso Israel-viwo si wowɔ la mena wozu ame deblibo, siwo ŋu nuvɔ̃ meganɔ o. Eŋlɔ be: “Vɔsasa mawo ɖoa ŋku nuvɔ̃wo dzi na ame ƒe sia ƒe; elabena nyitsuwo kple gbɔ̃tsuwo ƒe ʋu mate ŋu aɖe nuvɔ̃wo ɖa akpɔ o.” (Hebritɔwo 10:1-4) Ke hã, taɖodzinu aɖe nɔ vɔsa mawo ŋu. Woɖo ŋku edzi na Israel-viwo be nuvɔ̃mewoe wonye eye be wohiã nu bubu aɖe hafi woakpɔ tsɔtsɔke keŋkeŋ. Gake ne ʋu si tsi tre ɖi na lãwo ƒe agbe mate ŋu aɖe amegbetɔwo ƒe nuvɔ̃wo ɖa keŋkeŋ o ɖe, ekema ɖe ʋu ƒomevi aɖe ate ŋuia?\nNusi Agbenala Wɔ tsɔ Kpɔ Kuxia Gbɔe\n11. Aleke míewɔ nya be nane dzie lãwo ƒe ʋu tsɔtsɔ asa vɔe nɔ susu hem yii?\n11 Le nyateƒe me la, Sea nɔ susu hem yi nu vevi bubu aɖe le Mawu ƒe tameɖoɖo dzi wɔwɔ me dzi. Paulo bia be: “Azɔ la, nuka ta se la li ɖo?” Eɖo eŋu be: “Vodadawo ŋuti wotsɔe kpe ɖe eŋuti, vaseɖe ɣeyiɣi, si dzi ƒome, si ŋugbe wodo ɖi la ava, eye woto mawudɔlawo dzi ɖoe anyi to avuléla si [nye Mose] me.” (Galatiatɔwo 3:19) Nenema kee Paulo ŋlɔ be: “Nu nyui, siwo le vava ge la, ƒe vɔvɔli koe li na se la, eye menye nuawo ƒe nɔnɔme vavã o.”—Hebritɔwo 10:1.\n12. Aleke míate ŋu awɔ ase Mawu ƒe tameɖoɖo si ku ɖe ʋu ŋu la me vava mee?\n12 Nusi míesrɔ̃ va ɖo afisia enye be le Noa ƒe ŋkekea me la, Mawu de se be amegbetɔwo ate ŋu aɖu lã ale be woanɔ agbe, gake mele be woaɖu ʋu ya o. Emegbe la, Mawu gblɔ be “agbe le ʋu la me.” Nyateƒee, etiae be yeabu ʋu be etsi tre ɖi na agbe hegblɔ be: “[Metsɔ ʋu] na mi, bena woatsɔ alé avui.” Gake Mawu ƒe tameɖoɖoa ƒe akpa bubu aɖe me kɔkɔ gali. Sea nye vɔvɔli na nu nyui siwo le ŋgɔ gbɔna. Nukawoe?\n13. Nukatae wòle vevie be Yesu naku?\n13 Nya la katã ku ɖe Yesu Kristo ƒe ku ŋu. Ènyae be wowɔ fu Yesu heklãe ɖe ati ŋu. Eku abe hlɔ̃dola aɖe ene. Paulo ŋlɔ be: “Kristo gɔ̃ hã, esime míeganye gbɔdzɔgbɔdzɔtɔwo la, eku ɖe ame mavɔ̃mawuwo ta le azãgbe, si woɖo ɖi la me. . . . Mawu ɖe ye ŋutɔ ƒe lɔlɔ̃, si wòtsɔ lɔ̃ mí la fia bena, esime míeganye nuvɔ̃wɔlawo la, Kristo ku ɖe mía ta.” (Romatɔwo 5:6, 8) Esi Kristo ku ɖe mía ta ta la, etsɔ tafe si ana woaɖe míaƒe nuvɔ̃wo ɖa la na. Tafe mae nye Kristotɔwo ƒe nufiafia vevitɔ. (Mateo 20:28; Yohanes 3:16; Korintotɔwo I, 15:3; Timoteo I, 2:6) Aleke nya sia ku ɖe ʋu kple agbe ŋui, eye aleke wòka wò agbee?\n14, 15. (a) Aleke alesi Biblia gɔmeɖela aɖewo ɖe Efesotɔwo 1:7 mee na Yesu ƒe ku dzie wohe susu yii? (b) Nukae ema ana womate ŋu akpɔ adze sii o le Efesotɔwo 1:7 ŋu?\n14 Subɔsubɔha aɖewo hea susu yia Yesu ƒe ku dzi, si nana wo me nɔlawo gblɔa nyawo abe “Yesu ku ɖe tanye” ene. Kpɔ alesi Biblia gɔmeɖela aɖewo ɖe Efesotɔwo 1:7 mee ɖa: “Eyama kple eƒe ku la dzie míeto kpɔ ɖeɖe, si nye míaƒe vodadawo ɖeɖeɖa.” (The American Bible, si gɔme Frank Scheil Ballentine ɖe, ƒe 1902) “Wona ablɔɖe mí to Kristo ƒe ku la dzi, eye wotsɔ míaƒe nuvɔ̃wo ke mí.” (Today’s English Version, ƒe 1966) “Wotsɔ míaƒe nuvɔ̃wo ke mí hena ablɔɖe mí le Kristo me kple to eyama kpakple eƒe agbe si wòtsɔ sa vɔe dzi.” (The New Testament, si gɔme William Barclay ɖe, ƒe 1969) “Kristo ƒe ku la dzie woto tsɔ míaƒe nuvɔ̃wo ke mí eye wona ablɔɖe mí.” (The Translator’s New Testament, ƒe 1973) Àte ŋu akpɔe le gɔmeɖeɖe vovovo siawo me be Yesu ƒe kua dzie wote gbe ɖo. Ame aɖe ate ŋu agblɔ be: ‘Asixɔxɔ le Yesu ƒe kua ŋu vavã ɖe. Ekema nukae gblẽ le gɔmeɖeɖe siawo ŋu?’\n15 Le nyateƒe me la, ne Biblia gɔmeɖeɖe siawo koe le asiwò la, ekema ɖewohĩ àda nya vevi aɖe aƒu, eye esia ana màse Biblia ƒe gbedasia gɔme bliboe o. Alesi Biblia siawo ɖe kpukpuia gɔmee na Helagbe me nya si gɔmee nye “ʋu” si dze le Efesotɔwo 1:7 le ŋɔŋlɔ gbãtɔa me la medze le wo me o. Eyata Biblia geɖe, abe New World Translation la ene, ɖe kpukpui sia me wòsɔ nyuie wu ɖe ŋɔŋlɔ gbãtɔa nu, be: “Amesi me míekpɔ ɖeɖe le le tafe xexe to eƒe ʋu la me, si nye míaƒe vodadawo ƒe tsɔtsɔke le eƒe amenuveve si míedze na o ƒe agbɔsɔsɔ la nu.”\n16. Nuka dzie wòle be nya “eƒe ʋu” la naɖo ŋkui na mí?\n16 Gɔmesese vevi aɖe le nya “eƒe ʋu” ŋu eye ele be esia nana míaɖo ŋku nu geɖe dzi. Nu geɖe hiã wu ame aɖe ƒe ku ko, eɖanye ame deblibo Yesu ƒe ku kura gɔ̃ hã. Ena nusi Sea nye vɔvɔli na, vevietɔ le Avuléŋkekea dzi, la va eme. Le ŋkeke tɔxɛ ma dzi la, wotsɔa lã aɖewo siwo Sea bia la saa vɔe. Azɔ nunɔlagã la tsɔa woƒe ʋu ƒe ɖe yia Kɔkɔeƒewo ƒe Kɔkɔeƒe si nɔ avɔgbadɔa alo gbedoxɔa me, eye le afima la, etsɔnɛ ɖoa Mawu ŋkume, abe ɖe wòyi egbɔ ŋutɔŋutɔ ene.—Mose II, 25:22; Mose III, 16:2-19.\n17. Aleke Yesu na nusi Avuléŋkekea tsi tre ɖi na la va emee?\n17 Abe alesi Paulo ɖe emee ene la, Yesu na nusi Avuléŋkekea tsi tre ɖi na la va eme. Gbã la, egblɔ be le Israel la, nunɔlagã la yia Kɔkɔeƒewo ƒe Kɔkɔeƒea zi ɖeka le ƒea me hetsɔa ʋu nana ɖe “ye ŋutɔ kple dukɔ la ƒe numanyamanya ta.” (Hebritɔwo 9:6, 7) Le ɖekawɔwɔ me kple kpɔɖeŋu ma la, esi wofɔ Yesu ɖe tsitre wòzu gbɔgbɔmeme megbe la, eyi dziƒo ŋutɔŋutɔ. Fifia si wònye gbɔgbɔmeme, ke menye ŋutilã kple ʋu o la, ate ŋu ado ɖe “Mawu ŋku me azɔ le mía ta.” Nukae wòtsɔ yi na Mawu? Menye ŋutilãmenunana aɖekee o, ke boŋ nane si de ŋgɔ boo wu ye. Paulo gblɔ yi edzi be: “[Esi] Kristo . . . [va abe] nunɔlagã [ene la], . . . metsɔ gbɔ̃tsuwo kple nyiviwo ƒe ʋu hã o, ke boŋ ye ŋutɔ ƒe ʋu wòtsɔ yi ɖe kɔkɔeƒe la me zi ɖeka hɔ̃ ko ɖe ɣeyiɣiawo katã nu, eye wòtsɔ xɔxɔ mavɔ vɛ. Elabena ne gbɔ̃tsuwo kple nyitsuwo ƒe ʋu . . . kɔ wo ŋuti hena ŋutilã ƒe kɔkɔenyenye la, geɖe aleke wu Kristo, amesi to [gbɔgbɔ] mavɔ la me tsɔ eɖokui na Mawu abe vɔsasa mokaka manɔŋutɔ ene la, ƒe ʋu maklɔ miaƒe dzitsinya tso dɔwɔwɔ kukuwo me, bena miasubɔ Mawu gbagbe la o mahã?” Nyateƒee, Yesu tsɔ eƒe ʋu la ƒe asixɔxɔ yi na Mawu.—Hebritɔwo 9:11-14, 24, 28; 10:11-14; Petro I, 3:18.\n18. Nukatae wòle be Kristotɔwo natsɔ ɖe le nya siwo Biblia gblɔ tso ʋu ŋu la me vevie egbea?\n18 Nyateƒe sia si tso Mawu gbɔ la na míese nusi Biblia gblɔ tso ʋu ŋu la ƒe akpa veviwo katã gɔme—nusitae Mawu bunɛ nenema, alesi wòle be míabui, kple nusita wòle be míawɔ se si Mawu de le ʋuzazã ŋu dzi. Ne èle Kristotɔwo ƒe Hela Ŋɔŋlɔawo me gbalẽawo xlẽm la, àkpɔe be woƒo nu geɖe tso Kristo ƒe ʋu la ŋu. (Kpɔ aɖaka la.) Esiawo na eme kɔ ƒã be ele be Kristotɔ ɖesiaɖe naxɔ ‘Yesu ƒe ʋu la’ dzi ase. (Romatɔwo 3:25) ‘Ʋu si Yesu kɔ ɖi’ dzi koe míate ŋu ato akpɔ tsɔtsɔke eye ŋutifafa nanɔ mía kple Mawu dome. (Kolosetɔwo 1:20) Esia nye nyateƒe le amesiwo Yesu bla nu tɔxɛ kplii be woaɖu fia kple ye le dziƒo la gome. (Luka 22:20, 28-30; Korintotɔwo I, 11:25; Hebritɔwo 13:20) Ele nenema le “ameha gã,” si atsi agbe le “xaxa gã” la me eye woanɔ agbe tegbee le paradisonyigba dzi, hã gome egbea. Le kpɔɖeŋumɔ nu la, ‘wonya woƒe awuwo le Alẽvi la ƒe ʋu la me.’—Nyaɖeɖefia 7:9, 14.\n19, 20. (a) Nukatae Mawu tiae be yeade se ɖe ʋuzazã nu, eye aleke wòle be míase le mía ɖokui me le esia ŋu? (b) Biabia ka ƒe ŋuɖoɖoe míadi be míanya?\n19 Eyata eme kɔ be gɔmesese tɔxɛ aɖe le ʋu ŋu le Mawu ŋkume. Nenema kee wòle be wòanɔ le míawo hã gome. Wɔla la, si tsɔ ɖe le agbe me, tɔ dzɔ be wòade se na amegbetɔwo le nusi woawɔ kple ʋu ŋu. Esi wòtsɔ ɖe le míaƒe agbe me vevie ta la, mɔ vevi ɖeka aɖe nue wòɖoe be yeazã ʋu le, si nye mɔ ɖeka kolia si dzi míato akpɔ agbe mavɔ. Mɔ ma ku ɖe Yesu ƒe ʋu xɔasia ŋu. Aleke gbegbe míate ŋu ada akpee enye esi be Yehowa Mawu wɔ ʋu—Yesu ƒe ʋu—ŋudɔ le mɔ sia si xɔa mí ɖe agbe nu hena míaƒe viɖe! Eye aleke gbegbe wòle be míada akpe na Yesu enye esi le esi wòkɔ eƒe ʋu ɖi wònye vɔsa ɖe mía ta la ta! Nyateƒee, míate ŋu ase nusi ʋã apostolo Yohanes wògblɔ nya siawo la gɔme, be: “Amesi lɔ̃a mí, eye wòtsɔ eƒe ʋu klɔ míaƒe nuvɔ̃wo ɖa le mía ŋuti, eye wòwɔ mí fiawo kple nunɔlawo hena eƒe Mawu Fofo la, eya tɔ lanye ŋutikɔkɔe kple ŋusẽ tso mavɔ me yi ɖe mavɔ me! Amen.”—Nyaɖeɖefia 1:5, 6.\n20 Mía Mawu kple Agbenala si ƒe nunya ƒo ɖesiaɖe ta bu akpa si esia awɔ le agbeɖeɖe me la ŋu gbaɖegbe ke. Eyata ɖewohĩ míabia be: ‘Ŋusẽ kae wòle be esia nakpɔ ɖe míaƒe nyametsotsowo kple nuwɔnawo dzi?’ Nyati si kplɔe ɖo adzro biabia sia me.\n• Nukae míate ŋu asrɔ̃ le alesi Mawu bua ʋui ŋu le nuŋlɔɖi si ku ɖe Habel kple Noa ŋu me?\n• Nya kae Mawu gblɔ le ʋu ŋu le Sea me, eye nukatae?\n• Aleke Yesu na nusi Avuléŋkekea tsi tre ɖi na la va emee?\n• Aleke Yesu ƒe ʋu la ate ŋu axɔ mí ɖe agbee?\n[Aɖaka si le axa 18]\nAMEKA ƑE ƲUE XƆA AME ÐE AGBE?\n“Mikpɔ mia ɖokui kple alẽha blibo la katã, si dzikpɔlawo Gbɔgbɔ kɔkɔe la ɖo mi la dzi, be mianyi [Mawu] ƒe hame, si wòƒle kple ye ŋutɔ [Via] ƒe ʋu la.”—Dɔwɔwɔwo 20:28.\n“Azɔ la, esi wotso afia na mí to eƒe ʋu me ŋuti la, woaxɔ mí geɖe awu tso dziku la me to eyama me.”—Romatɔwo 5:9.\n“Mɔkpɔkpɔ aɖeke menɔ mia si o, eye Mawu hã menɔ mia si le xexeame o. Ke azɔ la miele Kristo Yesu me, mi amesiwo le adzɔge ʋĩ tsã la, miete va le Kristo ƒe ʋu la me.”—Efesotɔwo 2:12, 13.\n“Edze Mawu ŋu bena, agbɔsɔsɔ blibo la katã nanɔ eyama me, eye wòto eyama dzi lé avu le nuwo katã kple eɖokui dome, esi wòto eƒe [fuwɔameti] ƒe ʋu la me wɔ ŋutifafa.”—Kolosetɔwo 1:19, 20.\n“Azɔ, nɔviwo, . . . dzideƒo le mía si, be míayi ɖe kɔkɔeƒe la me to Yesu ƒe ʋu la me.”—Hebritɔwo 10:19.\n“Menye nu gbegblẽ . . . wotsɔ xe fe ɖe mia ta heɖe mi tso miaƒe yakanyinɔnɔ, si su mia si tso mia fofowo gbɔ la me o, ke boŋ kple Kristo ƒe ʋu xɔasi la abe alẽvi, si ŋu mokaka mele o la, ƒe ʋu ene.”—Petro I, 1:18, 19.\n“Ne míele kekeli me zɔm, abe alesi eya ŋutɔ le kekeli me ene la, ekema míedo ƒome kple mía nɔewo, eye Via Yesu Kristo ƒe ʋu la klɔa nuvɔ̃ katã ɖa le mía ŋuti.”—Yohanes I, 1:7.\n“Wòe wòdze be, naxɔ agbalẽ la, eye naɖe eƒe nutrenuawo ɖa; elabena wowu wò, eye nètsɔ wò ʋu ƒle mí tso to sia to kple gbegbɔgblɔ sia gbegbɔgblɔ kple du sia du kple dukɔ sia dukɔ me hena Mawu.”—Nyaɖeɖefia 5:9.\n“Wotsɔ mía nɔviwo nutsola . . . ƒu gbe. Eye woɖu edzi le alẽvi la ƒe ʋu kple woƒe ɖaseɖiɖi ƒe nya la me.”—Nyaɖeɖefia 12:10, 11.\nMawu to Sea dzi na eme kɔ be woate ŋu azã ʋu atsɔ nuvɔ̃wo ake\nWoate ŋu axɔ ame geɖe ɖe agbe to Yesu ƒe ʋu dzi\nƉoe Ɖe Amewo Ɖoe Ɖe Amewo De Asixɔxɔ Si Dze Wò Nunana Si Nye Agbe Ŋu\nw04 6/15 axa 14-19


Lãwo | Nu Si Biblia Gblɔ\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Turkish Twi Ukrainian Vietnamese Xhosa Yoruba Zulu\nLãwo wɔa akpa aɖe le mía dometɔ ɖe sia ɖe kloe ƒe agbe me. Ðe míabu akɔnta le ale si míewɔa nu ɖe lãwo ŋu la ŋua?\nAleke wòle be amegbetɔwo nawɔ nu ɖe lãwo ŋu?\nAme aɖewo susui be amegbetɔwo ate ŋu awɔ nu ɖe lãwo ŋu ale si wolɔ̃. Ame bubuwo hã bunɛ be ele be woawɔ nu ɖe lãwo ŋu abe amegbetɔwo ene.\nLãwo ta ʋlila xɔŋkɔ aɖe gblɔ be ele be woana “gomenɔamesi lãwo hã eye masɔ be woabu wo be woli na zazã kple dzadzra ko o.” Egblɔ be: “Mele be míanɔ lãwo bum abe nunɔamesiwo ene o.”\nLe nudzɔdzɔ aɖe si ame geɖe bu be egbɔ eme gome la, wogblɔ le gatɔ gã aɖe si ŋkɔe nye Leona Helmsley ŋu be egblẽ domenyinu si nye Amerika dɔlar miliɔn 12 ɖi na eƒe avu eye wòŋlɔ agbalẽ da ɖi be ne avua ku la, woaɖii ɖe ye xa.\nBu nya sia ŋu: Aleke nèsusu be woawɔ nu ɖe lãwo ŋui?\nNu gbagbewo Wɔla Yehowa Mawu gblɔ na amegbetɔwo be: “Mikpɔ ŋusẽ ɖe ƒumelãwo kple nuwɔwɔ siwo dzona le yame kpakple nu gbagbe siwo katã ʋãna le anyigba dzi la dzi.” (1 Mose 1:28) Eya ta esɔ be míaƒo nya ta be Mawu bua amegbetɔwo be wokɔ wu lãwo.\nNya vevi aɖe si dze le mawunyakpukpui si do ŋgɔ teti na esia me la ɖo kpe nyataƒoƒo sia dzi. Biblia gblɔ be: “Mawu wɔ ame ɖe eƒe nɔnɔme nu, Mawu ƒe nɔnɔme nue wòwɔe ɖo; ŋutsu kple nyɔnu wòwɔ.”—1 Mose 1:27.\nEsi wowɔ mí amegbetɔwo ɖe “Mawu ƒe nɔnɔme” nu ta la, míawo koe tea ŋu ɖea Mawu ƒe nɔnɔmewo, abe nunya, dzɔdzɔenyenye kple lɔlɔ̃ ene, fiana. Vovototodede nyui kple vɔ̃ dome kpakple mawusubɔsubɔ ƒe ŋutete hã le amegbetɔwo si. Ŋutete siawo mele lãwo ya si o, elabena womewɔ wo ɖe “Mawu ƒe nɔnɔme” nu o. Eya ta womesɔ kple amegbetɔwo o eye Mawu meɖoe hã be woawɔ nu ɖe wo ŋu abe amegbetɔwo ene o.\nÐe esia fia be esɔ be amegbetɔwo nanɔ ŋuta sẽm le lãwo ŋua? Ao.\nMawu gblɔ le Se si wòtsɔ na Israel-viwo me be woana lãwo naɖi ɖe eme, woana nuɖuɖu wo, woakpe ɖe wo ŋu ne woɖo xaxa me eye woakpɔ wo ta tso afɔkuwo me.—2 Mose 23:4, 5; 5 Mose 22:10; 25:4.\n“Ŋkeke ade nàwɔ wò dɔ; ke mègawɔ dɔ le ŋkeke adrelia dzi o, ale be wò nyi kple wò tedzi naɖi ɖe eme.”—2 Mose 23:12.\nÐe wònye nu gbegblẽ be woawu lãwoa?\nAdela kple tɔƒodela aɖewo wua lãwo ɖe modzakaɖeɖe, vivisese na adedada alo lãwo wuwu ko ta. Ame aɖewo hã ada asi ɖe nya si Russiatɔwo ƒe ŋutinyagbalẽŋlɔla Leo Tolstoy gblɔ be lãwo wuwu kple wo ɖuɖu “mesɔ kura o” la dzi.\nMawu ɖe mɔ be woawu lãwo faa atsɔ akpɔ ame ɖokui ta alo atsɔ awɔ nudodowoe. (2 Mose 21:28; Marko 1:6) Biblia gblɔ hã be amegbetɔwo ate ŋu awu lãwo aɖu. Wogblɔ le 1 Mose 9:3 be: “Nu gbagbe siwo katã ʋãna la nanye nuɖuɖu na mi.” Yesu ŋutɔ hã kpe ɖe eƒe nusrɔ̃lawo ŋu woɖe tɔmelãwo va ɖu.—Yohanes 21:4-13.\nKe hã Biblia gblɔ be Mawu léa “fu ame sia ame si lɔ̃a ŋutasẽnuwɔwɔ.” (Psalmo 11:5) Eya ta eme kɔ be Mawu medi be míasẽ ŋuta le lãwo ŋu alo awu wo ɖe modzakaɖeɖe ta o.\nBiblia ɖee fia be lãwo ƒe agbe xɔ asi le Mawu ŋkume ŋutɔ.\nBiblia gblɔ be le nuwo wɔɣi la, “Mawu wɔ gbemelãwo le wo ƒomeviwo nu, kple aƒemelãwo le wo ƒomeviwo nu, kpakple lã siwo katã tana le anyigba dzi le wo ƒomeviwo nu. Eye Mawu kpɔ be enyo.”—1 Mose 1:25.\nBiblia gblɔ tso Yehowa ŋu be: “Eyae naa nuɖuɖu lãwo.” (Psalmo 147:9) Mawu wɔ anyigbadzinu gbogbo aɖewo siwo nana lãwo kpɔa nuɖuɖu kple mlɔƒe.\nIsrael-fia David do gbe ɖa be: “Oo Yehowa, èxɔna na amegbetɔwo kple lãwo siaa.” (Psalmo 36:6) Le Tsiɖɔɖɔ si xɔ anyigba katã dzi me la, Yehowa kpɔ ame enyi kple lã ƒomevi vovovowo ta hafi tsrɔ̃ ame vɔ̃ɖiwo.—1 Mose 6:19.\nEdze kɔtɛe be Yehowa kpɔa ŋudzedze ɖe lãwo ŋu eye wòdi be amegbetɔwo nawɔ nu ɖe wo ŋu nyuie.\n“Ame dzɔdzɔe léa be na eƒe aƒemelãwo.”—Lododowo 12:10.\nƉoe Ɖe Amewo Ɖoe Ɖe Amewo Lãwo\nNya Si Biblia Gblɔ Tso Lãwo Ŋu\nHELP FOR THE FAMILY Ale Si Nànɔ Te Ðe Akogotsitsi Nu\nTHE BIBLE'S VIEWPOINT Lãwo\nAmegbɔlãwo—Wo Ŋuti Nukpɔsusu si Da Sɔ Nanɔ Asiwò


“Woayra miaƒe ŋkuwo, elabena wokpɔa nu, kple miaƒe towo hã, elabena wosea nu.”—MATEO 13:16.\n1. Nyabiase kae vaa susu me na ame le alesi Israel-viwo wɔ nu ɖe Mose ŋui le Sinai-toa gbɔ ŋu?\nSUSU geɖe nɔ Israel-vi siwo ƒo ƒu ɖe Sinai-toa gbɔ la si si tae woate ɖe Yehowa ŋu ɖo. Gbãa, etsɔ asi sesẽ ɖe wo tso Egiptetɔwo si me. Ekpɔ woƒe nuhiahiãwo gbɔ na wo, hena nuɖuɖu kple tsi wo le gbeadzi. Azɔ ena woɖu Amalekitɔwo ƒe aʋakɔ siwo ho aʋa ɖe wo ŋu la dzi. (Mose II, 14:26-31; 16:2–17:13) Esi dukɔa ƒu asaɖa anyi ɖe gbeadzi le Sinai-toa ŋkume la, dziɖegbewo kple dzikedzowo na vɔvɔ̃ ɖo wo ale gbegbe be wonɔ ƒoƒom tititi. Emegbe esi wokpɔ Mose ɖi tso Sinai-toa dzi gbɔna la, eƒe mo nɔ Mawu ƒe ŋutikɔkɔe ɖem fia. Gake le esi teƒe be wòawɔ nuku na wo le mɔ si ana woakpɔ ŋudzedze ɖe eŋu teƒe la, wote yi megbe boŋ. “Wole vɔvɔ̃m na tete ɖe [Mose ŋu].” (Mose II, 19:10-19; 34:30) Nukatae wonɔ Yehowa, amesi wɔ nyui ma gbegbe na wo, ƒe ŋutikɔkɔe ƒe ɖeɖefia kpɔkpɔ vɔ̃m?\n2. Anye nukatae Israel-viwo nɔ vɔvɔ̃m na Mawu ƒe ŋutikɔkɔe si Mose ɖe fia la kpɔkpɔ?\n2 Ðewohĩ nusi dzɔ do ŋgɔ na ema koŋ tae Israel-viwo nɔ vɔvɔ̃m ɖo. Esi wogbe toɖoɖo Yehowa heɖoe koŋ wɔ sikanyivi aɖe ta la, ehe to na wo. (Mose II, 32:4, 35) Ðe wosrɔ̃ nu tso to si Yehowa he na wo me hekpɔ ŋudzedze ɖe eŋua? Ao, wo dometɔ akpa gãtɔ mewɔ nu alea o. Do ŋgɔ vie hafi Mose naku la, eɖo ŋku sikanyivi ƒe nya la kple tomaɖomaɖo ƒe nɔnɔme bubu siwo Israel-viwo ɖe fia la dzi na wo. Egblɔ na dukɔa be: “Miesẽ to ɖe Yehowa, mia Mawu, ƒe nya ŋu, míeɖo ŋu ɖe eŋu o, eye miese eƒe gbe o. Tso esime menya mi la, to kokoko sẽm miele ɖe Yehowa ŋu.”—Mose V, 9:15-24.\n3. Ɣekaɣie Mose tsyɔa nu ŋku me?\n3 De ŋugble le alesi Mose wɔ nu ɖe Israel-viwo ƒe vɔvɔ̃a ŋui ŋu kpɔ. Nuŋlɔɖia xlẽ be: “Esi Mose ƒo nu kpli wo vɔ la, etsɔ nu tsyɔ ŋku me. Eye ne Mose yi Yehowa ƒe ŋku me [le avɔgbadɔa me], be wòaƒo nu kplii la, eɖea nu la le ŋku me, vaseɖe esime wòdoa go; eye ne edo go la, egblɔa se, siwo wode nɛ la, na Israel-viwo. Ke ne Israel-viwo kpɔ Mose ƒe mo wòle keklẽm la, Mose gatsyɔa nu ŋku me, vaseɖe esime wòagayi nu ƒo ge [kple Yehowa].” (Mose II, 34:33-35) Nukatae Mose tsyɔa nu ŋku me ɣeaɖewoɣi? Nukae míate ŋu asrɔ̃ tso esia me? Nya siawo ƒe ŋuɖoɖo ate ŋu akpe ɖe mía ŋu míalé ŋku ɖe mía kple Yehowa dome ƒomedodo ƒe nyonyome ŋu akpɔ ɖa be aleke wòle hã.\nWona Mɔnukpɔkpɔwo To Wo Ŋu\n4. Gɔmesese kae Paulo na ku ɖe Mose ƒe nu tsyɔtsyɔ mo ŋu?\n4 Apostolo Paulo ɖe eme be susu kple dzi ƒe nɔnɔme si nɔ Israel-viawo ŋutɔ si tae Mose tsyɔ nu ŋku me ɖo. Paulo ŋlɔ be: ‘Israel-viwo mete ŋu lé ŋku ɖe Mose ƒe ŋku me le eƒe ŋku me ŋutikɔkɔe, ta. Wona woƒe tamesusuwo sẽ.’ (Korintotɔwo II, 3:7, 14) Woƒe nɔnɔmea wɔ nublanui lo! Yehowa ŋutɔe tia Israel-viwo be woanye dukɔ na ye, eye edi be woate ɖe ye ŋu hafi. (Mose II, 19:4-6) Ke hã, womedi be yewoakpɔ Mawu ƒe ŋutikɔkɔe ƒe ɖeɖefia la o. Le esi teƒe be woatrɔ woƒe dzi kple susu ɖe Yehowa ŋu atsɔ wo ɖokui anae bliboe lɔlɔ̃tɔe la, ɖe wotrɔ megbe dee boŋ le mɔ aɖe nu.\n5, 6. (a) Nɔnɔme kae nɔ anyi le ƒe alafa gbãtɔ me si sɔ kple Israel-vi siwo nɔ anyi le Mose ƒe ŋkekea me tɔ? (b) Vovototo kae nɔ amesiwo ɖo to Yesu kple amesiwo meɖo toe o dome?\n5 Míekpɔ nusia ƒe kpɔɖeŋu aɖe le ƒe alafa gbãtɔ M.Ŋ. me. Hafi Paulo nava zu Kristotɔ la, wotsɔ nubabla yeyea ɖɔ li Se ƒe nubabla la xoxo, eye Yesu Kristo, amesi nye Mose Gãtɔ, ye va nye eƒe avuléla. Yesu ɖe Yehowa ƒe ŋutikɔkɔe fia le nya kple nuwɔna siaa me. Paulo ŋlɔ tso Yesu si wofɔ ɖe tsitre ŋu be: “[Enye Mawu ƒe] ŋutikɔkɔe ƒe keklẽ kple eƒe mawunyenye ƒe nɔnɔme.” (Hebritɔwo 1:3) Mɔnukpɔkpɔ gã aɖee nye ema su Yudatɔwo si hafi lo! Woate ŋu ase agbe mavɔ nyawo tso Mawu ƒe Vi la ŋutɔŋutɔ nu hafi! Nublanuitɔea, amesiwo Yesu ɖe gbeƒã na la dometɔ akpa gãtɔ meɖo to o. Yesu yɔ nya aɖe si Yehowa gblɔ ɖi to Yesaya dzi ku ɖe wo ŋu be: “Dukɔ sia ƒe dzi ku atri, eye woƒe towo sẽ, eye womiã woƒe ŋkuwo, bena woagakpɔ nu kple ŋkuwo o, eye woagase nu kple towo o, eye woagase nu gɔme kple dzi, ne woatrɔ, eye mada gbe le wo ŋu o.”—Mateo 13:15; Yesaya 6:9, 10.\n6 Vovototo gã aɖe dze le Yudatɔwo kple Yesu ƒe nusrɔ̃lawo dome. Yesu gblɔ tso eƒe nusrɔ̃laawo ya ŋu be: “Woayra miaƒe ŋkuwo, elabena wokpɔa nu, kple miaƒe towo hã, elabena wosea nu.” (Mateo 13:16) Kristotɔ vavãwo di vevie be yewoanya Yehowa ahasubɔe. Edzɔa dzi na wo be yewoawɔ eƒe lɔlɔ̃nu si dze le Biblia me. Esia wɔe be Kristotɔ amesiaminawo ɖea Yehowa ƒe ŋutikɔkɔe fiana le woƒe nubabla yeye ƒe subɔsubɔdɔa me, eye alẽ bubuawo hã wɔnɛ nenema ke.—Korintotɔwo II, 3:6, 18.\nNusita Wotsyɔa Nu Nyanyuia Dzi Ðo\n7. Nukatae mewɔa nuku na mí be ame akpa gãtɔ gbea nyanyuia o?\n7 Abe alesi míekpɔe ene la, le Yesu ƒe ŋkekea kple Mose ƒe ŋkekea siaa me la, Israel-vi akpa gãtɔ gbe mɔnukpɔkpɔ tɔxɛ si nɔ ʋuʋu ɖi na wo la. Nenema tɔgbe kee wòle egbea hã. Ame akpa gãtɔ gbe nyanyui si míele gbeƒã ɖemee la. Esia mewɔa mo yaa na mí o. Paulo ŋlɔ be: “Ke ne wotsyɔ nu míaƒe nyanyuia dzi la, ekema amesiwo tsrɔ̃ la ƒe ŋku me wotsyɔ nui le, amesiwo dome xexe sia me mawu gbã ŋku na dzimaxɔsetɔwo ƒe tamesusu le la, bene Kristo, si nye Mawu ƒe nɔnɔme la, ƒe ŋutikɔkɔe nyanyuie la ƒe kekeli nagaklẽ na wo o.” (Korintotɔwo II, 4:3, 4) Tsɔ kpe ɖe agbagba siwo dzem Satana le be yeatsyɔ nu nyanyuia dzi ŋu la, ame geɖe tsyɔ nu ŋku me na woa ŋutɔ ɖokui elabena womedi be yewoakpɔ nu o.\n8. Aleke ame geɖe ƒe ŋku gbã le numanyamanya tae, eye aleke míawɔ be nɔnɔme sia nagagblẽ nu le míawo hã mía ŋu o?\n8 Ame geɖe ƒe kpɔɖeŋuŋku gbã le esi womenya Mawu o ta. Biblia gblɔ tso dukɔwo ŋu be woƒe “nyasã do viviti, eye wonye amedzrowo le Mawu ƒe agbe la gome le numanyamanya, si le wo me la ŋuti.” (Efesotɔwo 4:18) Hafi Paulo, amesi nya Sea nyuie, nava zu Kristotɔ la, numanyamanya na eƒe ŋku gbã ale be wòti Mawu ƒe hame la yome. (Korintotɔwo I, 15:9) Ke hã, Yehowa ɖe nyateƒea fiae. Paulo ɖe eme be: “Esia ŋuti wokpɔ nublanui nam, bena Yesu Kristo naɖe eƒe dzigbɔgbɔɖi blewu katã afia le menye gbã, bene wòanye kpɔɖeŋu na amesiwo katã le edzi xɔ ge ase hena agbe mavɔ la.” (Timoteo I, 1:16) Abe Paulo ene la, amesiwo tsi tre ɖe Mawu ƒe nyateƒea ŋu tsã dometɔ geɖe va le Esubɔm fifia. Ema nye susu nyui aɖe si ta wòle be míayi edzi aɖi ɖase na amesiwo tsia tre ɖe mía ŋu gɔ̃ hã. Esi míele edzi yim alea la, míesrɔ̃a Mawu ƒe Nya la hesea egɔme, si wɔnɛ be ekpɔa mía ta be míagawɔ nusi ana Yehowa makpɔ ŋudzedze ɖe mía ŋu o la o.\n9, 10. (a) Aleke Yudatɔ siwo nɔ anyi le ƒe alafa gbãtɔ me ɖee fia be yewomelɔ̃na be woafia nu yewo o eye be yewoléa yewoƒe nukpɔsusu me ɖe asi kpaɖii? (b) Ðe nane ɖi ema egbea le Kristodukɔa mea? Ðe eme.\n9 Ame geɖe mete ŋu sea gbɔgbɔmenuwo gɔme o elabena womelɔ̃na be woafia nu yewo o eye woléa woƒe nukpɔsusu me ɖe asi kpaɖii. Yudatɔ geɖe gbe Yesu kple eƒe nufiafiawo elabena woku ɖe Mose ƒe Sea ŋu goŋgoŋ. Ke hã, ame aɖewo ya to vovo. Le kpɔɖeŋu me, esi Yesu fɔ megbe la, “nunɔlawo ƒe ha gã aɖe hã na ta xɔse la.” (Dɔwɔwɔwo 6:7) Ke hã, Paulo ŋlɔ tso Yudatɔ akpa gãtɔ ŋu be: “Vaseɖe egbegbe sia la ɣesiaɣi, si ke woxlẽa Mose la, nutsyɔnu tsyɔa woƒe dziwo dzi.” (Korintotɔwo II, 3:15) Anɔ eme be Paulo nya nusi Yesu gblɔ na Yudatɔ subɔsubɔhakplɔlawo do ŋgɔ, be: “Miele ŋɔŋlɔawo me dzrom tsitotsito; elabena miesusu bena, miekpɔa agbe mavɔ le wo me, eye woamawo nye nusiwo le ɖase ɖim le ŋutinye.” (Yohanes 5:39) Ðe wòle be Ŋɔŋlɔawo, siwo me wodzrona vevie la nakpe ɖe wo ŋu woanyae be Yesue nye Mesia la hafi. Gake susu bubu nɔ Yudatɔwo ŋutɔ si, eye nukunu siwo Mawu ƒe Via wɔ gɔ̃ hã mete ŋu na wotrɔ woƒe susu o.\n10 Nenema kee wòle le Kristodukɔa me tɔ geɖewo gome egbea. Abe ƒe alafa gbãtɔ me Yudatɔwo ene la, “wole ŋu ʋãm ɖe Mawu ŋu, gake menye kple sidzedze [vavãtɔ] o.” (Romatɔwo 10:2) Togbɔ be wo dometɔ aɖewo srɔ̃a Biblia hã la, womexɔa nusi wògblɔ la dzi sena o. Womelɔ̃ ɖe edzi be Kristotɔ amesiaminawo ƒe dɔla nuteƒewɔla kple aɖaŋudzela ƒe ha si le Yehowa si la dzie wòtona fiaa nu eƒe amewo o. (Mateo 24:45) Gake míawo ya míenyae be Yehowa le nu fiam eƒe amewo eye be ɖe Mawu ƒe nyateƒea me nɔa kɔkɔm vivivi ɣesiaɣi. (Lododowo 4:18) Esi míelɔ̃ Yehowa fia nu mí ta la, ena eƒe lɔlɔ̃nu kple tameɖoɖo ŋuti sidzedze su mía si wònye yayra na mí.\n11. Aleke didi si le ame aɖewo me na nyateƒea ɣla ɖe woe?\n11 Ame aɖewo ƒe didi si le wo mee gbã ŋku na woawo ya. Wogblɔe ɖi be ame aɖewo aɖu fewu le Mawu ƒe amewo kple gbedasi si wole gbeƒã ɖemee tso Yesu ƒe anyinɔnɔ ŋu la ŋuti. Apostolo Petro ŋlɔ be: “Ðe woɣlae ɖe wo, esi wole edim nenema” ta; eye nusi woɣla ɖe woe nye be Mawu he tsiɖɔɖɔ vɛ le Noa ƒe ɣeyiɣia me. (Petro II, 3:3-6) Nenema kee amesiwo yɔa wo ɖokui be Kristotɔwo la lɔ̃na ɖe edzi be Yehowa kpɔa nublanui, enyoa dɔme, eye wòtsɔa nuvɔ̃ kena; gake wogbea nyateƒenya si nye be Yehowa hea to ya. (Mose II, 34:6, 7) Kristotɔ vavãwo kpɔa egbɔ be yewose nusi tututu Biblia fia la gɔme nyuie.\n12. Aleke kɔnuwo gbã ŋku na ame geɖewoe?\n12 Kɔnuwo gbã ŋku na sɔlemedela geɖe hã. Yesu gblɔ na subɔsubɔhakplɔla siwo nɔ anyi le eƒe ŋkekea me be: “Miegabua Mawu ƒe se la o le miaƒe kɔa ŋuti.” (Mateo 15:6) Yudatɔwo tsɔ dzonɔameme gbugbɔ tadedeagu vavãtɔ ɖo anyi esi wotrɔ gbɔ tso aboyo me le Babilon, gake nunɔlawo va do wo ɖokui ɖe dzi hebu wo ɖokui ame dzɔdzɔewoe. Subɔsubɔzãwo va zu kɔnu dzro aɖe ko, si me mawuvɔvɔ̃ ŋutɔŋutɔ aɖeke medzena le o. (Maleaxi 1:6-8) Kaka Yesu nava anyigba dzi la, agbalẽfialawo kple Farisitɔwo va tsɔ kɔnyinyi gbogbo aɖewo va kpe Mose ƒe Sea. Yesu klo nu le amesiawo dzi be wonye alakpanuwɔlawo elabena womegava nya gɔmeɖose dzɔdzɔe siwo dzi Sea nɔ te ɖo o. (Mateo 23:23, 24) Ele be Kristotɔ vavãwo nakpɔ wo ɖokui dzi nyuie be woagaɖe mɔ subɔsubɔha me kɔnu siwo amegbetɔwo ɖo la natrɔ wo ɖa le tadedeagu vavãtɔa gbɔ o.\n‘Amesi Womekpɔna O la Kpɔkpɔ’\n13. Mɔ eve kawo dzie Mose kpɔ Mawu ƒe ŋutikɔkɔe le?\n13 Esi Mose nɔ toa tame la, ebia be yeakpɔ Mawu ƒe ŋutikɔkɔe, eye ekpɔ Yehowa ƒe ŋutikɔkɔe me tsonu hã vavã. Esi wòyi avɔgbadɔa me la, metsyɔ nu mo o. Mose nye amesi ƒe xɔse sesẽ, si di be yeawɔ Mawu ƒe lɔlɔ̃nu. Togbɔ be woyrae be ekpɔ Yehowa ƒe ŋutikɔkɔe ƒe akpa aɖe le ŋutega me hã, le mɔ aɖe nu la, etsɔ xɔseŋku kpɔ Mawu do ŋgɔ. Biblia gblɔ le Mose ŋu be “edo dzi, abe ɖe wòle amesi womekpɔna o la kpɔm ene.” (Hebritɔwo 11:27; Mose II, 34:5-7) Eye menye keklẽ si nɔ eƒe mo hena ɣeyiɣi aɖe dzi koe wòɖe Mawu ƒe ŋutikɔkɔe fia to o, ke to agbagba siwo wòdze be yeakpe ɖe Israel-viwo ŋu woava nya Yehowa ahasubɔe hã dzi.\n14. Aleke Yesu kpɔ Mawu ƒe ŋutikɔkɔe, eye nuka ŋue wòkpɔ dzidzɔ le?\n14 Yesu kpɔ Mawu ƒe ŋutikɔkɔe ŋutɔŋutɔ le dziƒo hena ƒe gbogbo siwo mele xexlẽ me o, tso keke esime wowɔ xexeame. (Lododowo 8:22, 30) Le ɣeyiɣi mawo katã me la, lɔlɔ̃ kple numalɔ̃leamegbɔ ƒe ƒomedodo sẽŋu aɖe va ɖo wo dome. Yehowa lɔ̃ eƒe nuwɔwɔ gbãtɔ sia wu amesiame. Yesu hã lɔ̃ Mawu, eƒe Agbenala la, vevie nenema ke. (Yohanes 14:31; 17:24) Lɔlɔ̃ si nɔ wo dome la nye Fofo kple Vi dome tɔ si de blibo. Abe Mose ene la, Yesu kpɔ dzidzɔ ɖe Yehowa ƒe ŋutikɔkɔe ɖeɖe fia le eƒe nufiafia me ŋu.\n15. Mɔ ka nue Kristotɔwo kpɔa Mawu ƒe ŋutikɔkɔe le?\n15 Abe Mose kple Yesu ene la, Mawu ƒe Ðasefo siwo le anyigba dzi egbea dina vevie be yewoakpɔ Yehowa ƒe ŋutikɔkɔe. Wometrɔ ɖa le ŋutikɔkɔe nyanyui la yome o. Apostolo Paulo ŋlɔ be: “Ɣesiɣi woatrɔ le woƒe dzi me ava Aƒetɔ la gbɔ [be yewoawɔ eƒe lɔlɔ̃nu] la, woaɖe nutsyɔnu la ɖa.” (Korintotɔwo II, 3:16) Esi míedi be míawɔ Mawu ƒe lɔlɔ̃nu tae míesrɔ̃a Ŋɔŋlɔawo ɖo. Míekpɔa ŋudzedze ɖe ŋutikɔkɔe si dze le Yehowa ƒe Vi si wosi ami na wònye Fia, si nye Yesu Kristo ƒe mo la ŋu, eye míesrɔ̃a eƒe kpɔɖeŋu. Abe Mose kple Yesu ene la, wotsɔ subɔsubɔdɔ aɖe yra mí, si nye be míafia nu ame bubuwo tso ŋutikɔkɔe Mawu si míesubɔna la ŋu.\n16. Nukatae yayrae wònye na mí be míenya nyateƒea?\n16 Yesu do gbe ɖa be: “Fofo, . . . mekafu wò, elabena ètsɔ nusiawo ɣla ɖe nunyalawo kple nugɔmeselawo, eye nèɖe woawo fia vidzĩwo” (Mateo 11:25) Yehowa ɖea eƒe tameɖoɖowo kple amenyenye fiana amesiwo bɔbɔa wo ɖokui le dzi me ŋutɔŋutɔ la. (Korintotɔwo I, 1:26-28) Míeva le eƒe bélename ƒe takpɔkpɔ te, eye efiaa nu mí be wòaɖe vi na mía ŋutɔwo—be míakpɔ viɖe gãtɔ kekeake le agbe me. Mina míawɔ mɔnukpɔkpɔ ɖesiaɖe ŋudɔ ate ɖe Yehowa ŋu kplikplikpli, eye míakpɔ ŋudzedze ɖe ɖoɖo geɖe siwo wòwɔ be míadze si eyama nyuie wu la ŋu.\n17. Aleke míewɔ va nya Yehowa ƒe nɔnɔmewo geɖe wu?\n17 Paulo ŋlɔ na Kristotɔ amesiaminawo be: “Míetsɔ ŋku, si wometsyɔ nui o la, kpɔ Aƒetɔ la ƒe ŋutikɔkɔe abe ahuhɔ̃e me ene, eye wotrɔa míaƒe nɔnɔme ɖe nɔnɔme ma ke me tso ŋutikɔkɔe me yi ɖe ŋutikɔkɔe me.” (Korintotɔwo II, 3:18) Eɖanye dziƒo alo anyigba dzi nɔnɔ ƒe mɔkpɔkpɔe le mía si o, ne míeva nya Yehowa ɖe edzi geɖe wu—ne míenya eƒe nɔnɔmewo kple eƒe amenyenye abe alesi wòɖee fia le Biblia me ene—la, ekema míate ŋu asrɔ̃e nyuie wu. Ne míetsɔ ŋudzedzekpɔkpɔ de ŋugble tso Yesu Kristo ƒe agbenɔnɔ, eƒe subɔsubɔdɔ, kple nufiafiawo ŋu la, ekema míaɖe Yehowa ƒe nɔnɔmewo afia nyuie wu. Dzidzɔ gã aɖe ŋutɔe wònye be míanyae be míele kafukafu hem vɛ na mía Mawu, amesi ƒe ŋutikɔkɔe míedina be míaɖe afia!\n• Nukatae Israel-viwo nɔ vɔvɔ̃m na Mawu ƒe ŋutikɔkɔe si nɔ keklẽm le Mose ƒe mo la kpɔkpɔ?\n• Aleke “wotsyɔ nu” nyanyuia dzi le ƒe alafa gbãtɔ me? le míaƒe ŋkekea me?\n• Aleke míeɖea Mawu ƒe ŋutikɔkɔe fianae?\nIsrael-viwo mete ŋu kpɔ Mose ƒe mo o\nAbe Paulo ene la, ame geɖe siwo tsi tre ɖe Mawu ƒe nyateƒea ŋu tsã la le Esubɔm fifia\nEdzɔa dzi na Yehowa subɔlawo be yewoaɖe Mawu ƒe ŋutikɔkɔe afia\nƉoe Ɖe Amewo Ɖoe Ɖe Amewo Kristotɔwo Ðea Yehowa Ƒe Ŋutikɔkɔe Fiana\nw05 8/15 axa 19-24


Ðeviwo, Mido Ŋusẽ Miaƒe Xɔse | Nusɔsrɔ̃\nHADZIDZI: 41, 69\nNu kawoe habɔbɔa na mí siwo nàte ŋu azã atsɔ ado ŋusẽ wò xɔse?\nNu ka tae wònyo ŋutɔ be nàɖoe be yeaxlẽ Biblia bliboa awu enu?\nAɖaŋu kawo ŋu dɔe nàwɔ ne èle nu ƒom tso Mawu kple nuwo wɔwɔ ƒe dzixɔsea ŋu na amewo?\n1, 2. Alekee woƒoa nya ɖe ɖeviwo kple sɔhɛwo nu egbea, eye nu kae woate ŋu awɔ tso eŋu?\n“WÒ SI ƒe tagbɔ kɔ alea ye be yexɔ Mawu dzi sea?” Nya siae mía nɔvinyɔnuvi sue aɖe si le Britania ƒe sukuvi aɖe gblɔ nɛ. Nɔviŋutsu aɖe si le Germania gblɔ be: “Nye nufialawo gblɔ tso xexemewɔwɔ ŋuti nuŋlɔɖi si le Biblia me ŋu be enye nyakpakpa. Woƒe susu koe nye be sukuviwo katã xɔ amedzɔtsokeseme ƒe nufiafia dzi se.” Nɔvinyɔnuvi Fransetɔ aɖe hã gblɔ be: “Ewɔa nuku na nye nufialawo be sukuvi aɖewo gaxɔ Biblia dzi se kokoko.”\n2 Ne ènye ɖevi si le Yehowa subɔm alo fifia hafi nèle nu srɔ̃m tso Eŋu la, ɖe amewo ƒoa nya ɖe nuwò be nàxɔ amedzɔtsokeseme dzi ase, ke menye be Wɔla aɖee wɔ nuwo oa? Ne ele alea la, ke nanewo li nàwɔ atsɔ atu wò xɔse ɖo be wòali ke. Ðekae nye be nàzã tamebubu ƒe ŋutete si Mawu na wò, eyae “adzɔ ŋuwò.” Akpɔ tawò be xexemenunya nagagblẽ wò xɔse dome o.—Xlẽ Lododowo 2:10-12.\n3 Ele be Mawu ŋuti sidzedze vavãtɔ nasu mía si hafi míaƒe xɔse me nasẽ. (1 Tim. 2:4) Eya ta ne èle Mawu ƒe Nya kple Kristotɔwo ƒe agbalẽwo srɔ̃m la, mègaƒu du to nusɔsrɔ̃a me dzradzradzra o. Zã wò tamebubuŋutete be ‘nàse nu si xlẽm nèle gɔme.’ (Mat. 13:23) Ewɔwɔ alea ana ale si nèxɔ Mawu si nye Wɔla la kple Biblia dzi se me nasẽ ɖe edzi. Esiawo ŋuti “kpeɖodzi si dze ƒãa” la sɔ gbɔ wu taɖa. Na míadzro eme kpɔ.—Heb. 11:1.\nNU SI NÀWƆ BE NÀDO ŊUSẼ WÒ XƆSE\n4. Nu ka tae Mawu dzixɔse kple afi si agbe dzɔ tso siaa bia xɔse ƒomevi aɖe? Ke nu kae wòle be mí katã míawɔ?\n4 Ðe ame aɖe gblɔ na wò kpɔ be, ‘Nye ya mexɔ amedzɔtsokeseme dzi se elabe dzɔdzɔmeŋutinunyalawo ɖo kpe edzi. Aleke wɔ nèxɔ Mawu dzi se evɔ ame aɖeke mekpɔe kpɔ o?’ Ame geɖe gblɔa nya sia. Gake ele be wòanɔ susu me na mí be: Ame aɖe xɔ Mawu dzi se alo ɖaxɔ amedzɔtsokeseme dzi se o, evea siaa bia xɔse ƒomevi aɖe. Nu ka tae míegblɔe alea? Mía dometɔ aɖeke mekpɔ Mawu alo kpɔ eteƒe esime wònɔ nuwo wɔm o. (Yoh. 1:18) Nenema kee ame aɖeke, eɖanye dzɔdzɔmeŋutinunyala o, mekpɔ eteƒe nu gbagbe aɖe trɔ le nu gbagbe bubu zum kpɔ o. Le kpɔɖeŋu me, ame aɖeke mekpɔ adoglo wòtrɔ vivivi zu gbɔ̃ kpɔ o. (Hiob 38:1, 4) Eya ta ɖeko mí katã míalé ŋku ɖe kpeɖodziawo ŋu ade ŋugble tso wo ŋu ahatso nya me. Apostolo Paulo gblɔ tso nuwɔwɔwo ŋu be: “[Mawu ƒe] nɔnɔme makpɔmakpɔawo dzena gaglãa wokpɔna tso xexea wɔwɔ dzi, elabe wodze ƒãa le nu siwo wòwɔ la me, ɛ̃, eƒe ŋusẽ mavɔmavɔ kple Mawunyenye la dzena, ale be womate ŋu ado taflatsɛ o.”—Rom. 1:20.\nWɔ nu siwo habɔbɔa na mí ŋu dɔ nàtsɔ adzro nu me kple amewo (Kpɔ memama 5)\n5. Nu kawoe wona mí Mawu ƒe amewo be wòakpe ɖe mía ŋu míazã míaƒe tamebubuŋutete?\n5 Be “ame nakpɔ nu adze sii” fia be wòakpɔ nane si ɖewohĩ amewo makpɔ alo ade dzesii enumake o. (Heb. 11:3) Eya ta ame siwo kpɔa nu dzea sii la zãa woƒe susu, ke menye woƒe ŋkuwo alo towo ko o. Yehowa ƒe habɔbɔa ku nu me nyuie hena nu vovovo siwo akpe ɖe mía ŋu la mí. Nu siawo nana ‘míekpɔa’ mía Wɔla la kple míaƒe xɔseŋkuwo. (Heb. 11:27) Woƒe ɖewoe nye Wonders of Creation (alo, Merveilles de la création) ƒe video la, Was Life Created? (La vie a-t-elle été créée ?) kple The Origin of Life (Origine de la vie) gbalẽ gbadzaawo kpakple Creator (alo Créateur) gbalẽa. Nyati bubu siwo ɖea kpe ŋutɔ la le míaƒe Gbetakpɔxɔ kple Nyɔ! me. Wobiaa gbe dzɔdzɔmeŋutinunyalawo kple ame bubu siwo ɖe nu si tae wova xɔ Mawu dzi se azɔ me hetanɛ ɖe Nyɔ! me zi geɖe. Nyati siwo ƒe tanyae nye “Ðe Wowɔea?” hea susu yia nu vovovo siwo ƒe wɔwɔme wɔ nuku ŋutɔ la dzi. Dzɔdzɔmeŋutinunyalawo kpɔa esiawo dzi tsɔ wɔa nu bubuwo.\n6. Vi kae nu siwo habɔbɔa na mí la zazã ɖe na nɔvi aɖewo, eye aleke woɖe vi wò hãe?\n6 Ƒe 19-vi aɖe si le Amerika gblɔ le yevugbe me gbalẽ gbadza eveawo ŋu be: “Wokpe ɖe ŋunye ŋutɔ. Mesrɔ̃ agbalẽawo gasrɔ̃ wo zi gbɔ zi geɖe.” Nɔvinyɔnu Fransetɔ aɖe gblɔ be: “Nyati siwo nye ‘Ðe Wowɔea?’ blea fu lãme nam! Wona mekpɔe be mɔ̃ɖaŋudɔwɔla bibiwo ate ŋu akpɔ dzɔdzɔmenuwo ƒe nɔnɔme dzi awɔ nu bubuwo gake wo tɔa made nua ŋutɔŋutɔ nu gbeɖe o.” Ƒe 15-vi aɖe si le Anyiehe Afrika dzilawo gblɔ be: “Nu gbãtɔ si mía vinyɔnua xlẽna le Nyɔ! me zi geɖee nye ‘Gbebiame’ ƒe nyatia.” Ke wò ya ɖe? Ðe nèwɔa nunana nyui siawo katã ŋu dɔ bliboea? Woate ŋu ado ŋusẽ wò xɔse wòava nɔ abe ati si ƒe ke yi tome ʋĩi ene. Esia ana wò xɔse nate ŋu anɔ te ɖe aʋatsonufiafiawo ƒe yaƒoƒowo nu.—Yer. 17:5-8.\nDO ŊUSẼ ALE SI NÈXƆ BlBLIA DZI SE\n7. Nu ka tae Mawu di be nàzã wò tamebubuŋutete?\n7 Ðe wògblẽ be nàbia nya siwo ɖe fu na wò tso Biblia ŋua? Gbeɖe! Yehowa di be nàzã wò “tamebubuŋutete” be nàkpɔ nyateƒea adze sii. Medi be nànɔ yeƒe amewo dome dzro ko o. Eya ta bu tame nyuie be nyateƒea ƒe sidzedze nasu asiwò. Sidzedze ma azu xɔse vavã ƒe gɔmeɖoanyi si li ke. (Xlẽ Romatɔwo 12:1, 2; 1 Timoteo 2:4.) Mɔ aɖe si dzi nàto be sidzedze sia nasu asiwòe nye be nàwɔ ɖoɖo asrɔ̃ nu tso nyati tɔxɛ aɖewo ŋu.\n8, 9. (a) Nyati kawo ŋue ame aɖewo adi be yewoasrɔ̃ nu tsoe? (b) Esi nɔvi aɖewo de ŋugble le nu si wosrɔ̃ ŋu la, vi kae wòɖe na wo?\n8 Ame aɖewo ɖoe be yewoasrɔ̃ nu tso Biblia me nyagblɔɖiwo ŋu alo aku nu me tso ale si ŋutinyaŋlɔlawo, dzɔdzɔmeŋutinunyalawo kple blematomenukulawo ɖo kpe Biblia me nuŋlɔɖiwo dzii ŋu. Nyagblɔɖi ʋãme si ŋu nàte ŋu asrɔ̃ nu tsoe nye 1 Mose 3:15. Kpukpui ma he susu yi Biblia me nyati vevi si nye Mawu ƒe dziɖulanyenye ta ʋiʋli kple eƒe ŋkɔ ŋuti kɔkɔ to Fiaɖuƒea dzi la dzi. Kpukpuia zã kpɔɖeŋunyagbɔgblɔ tsɔ ɖɔ ale si Yehowa aɖe fukpekpe siwo va amegbetɔƒomea dzi tso esime wodze aglã ɖe eŋu le Eden la ɖa. Mɔ ka nue nàsrɔ̃ nua le? Ðekae nye be nàɖo ɣeyiɣiawo ɖe agbalẽ dzi. Eyome nàŋlɔ mawunyakpukpui vevi siwo fia ale si Mawu ɖe ame vovovo kple ɖoɖo siwo ŋu nya wogblɔ le kpukpuia me la ɖe go vivivi, si ɖo kpe edzi be nyagblɔɖi sia ava eme. Ne èkpɔ ale si kpukpui vovovoawo de nu wo nɔewo mee la, ɖikeke mele eme o be àƒo nya ta be “gbɔgbɔ kɔkɔe ye ʋã” nyagblɔɖilawo kple Biblia ŋlɔlawo katã vavã.—2 Pet. 1:21.\n9 Nɔviŋutsu aɖe si le Germania ƒo nu tso ale si Fiaɖuƒea ŋu nya dze le Biblia gbalẽwo katã me ŋu, eye wògblɔ be: “Ele alea togbɔ be ame 40 sɔŋ ye ŋlɔ Biblia. Wo dometɔ geɖe nɔ agbe le ɣeyiɣi vovovowo me eye womenya wo nɔewo ŋkume kple ŋkume o hã.” Nyati aɖe si ku ɖe gɔmesese si le Ŋutitotoa ŋu si dze le December 15, 2013 ƒe Gbetakpɔxɔ me wɔ dɔ ɖe nɔvinyɔnu Australiatɔ aɖe dzi vevie. Azã tɔxɛ ma do ƒome kple 1 Mose 3:15 kple Mesia si ŋugbe wodo la. Nɔvinyɔnua gblɔ be, “Nusɔsrɔ̃ ma ʋu nye ŋkuwo ale be mekpɔ ale si gbegbe Yehowa loloe. Ale si wòte ŋu wɔ ɖoɖo sia na Israel-viwo kpakple ale si wòva eme ɖe Yesu dzi de ƒu tome nam ŋutɔ. Eva hiã be matɔ ade ŋugble le ale si nu si woɖu le Ŋutitotoa dzi la nye nyagblɔɖi wɔnuku aɖe la ŋu!” Nu kae na nɔvinyɔnua se le eɖokui me alea? Eyae nye be eyi ŋugble me ʋĩi le nu si wòxlẽ ŋu si na ‘wòse egɔme.’ Esia do ŋusẽ eƒe xɔse eye wòtee ɖe Yehowa ŋu.—Mat. 13:23.\n10. Aleke Biblia ŋlɔlawo ƒe anukwareɖiɖi nana míegaxɔa woƒe nuŋlɔɖiawo dzi se geɖe wu?\n10 Nu bubu si doa ŋusẽ ame ƒe xɔse si ŋu nàte ŋu asrɔ̃ nu tsoe ye nye Biblia ŋlɔlawo ƒe dzideƒo kple anukwareɖiɖi. Blema ŋutinyaŋlɔla geɖe kafua woƒe kplɔlawo wògbɔa eme eye wodoa woƒe fiaɖuƒewo ɖe dzi. Gake Yehowa ƒe nyagblɔɖilawo ya toa nyateƒe ɣesiaɣi. Wolɔ̃ faa ŋlɔ nu tso wo detɔwo kple woƒe fiawo gɔ̃ hã ƒe vodadawo ŋu. (2 Kron. 16:9, 10; 24:18-22) Eye woʋu go woawo ŋutɔwo ƒe vodadawo kple Mawu subɔla bubuwo hã tɔwo. (2 Sam. 12:1-14; Marko 14:50) Nɔviŋutsu ɖekakpui aɖe si le Britania gblɔ be: “Anukwareɖiɖi alea mebɔ kura o. Esia na míegakana ɖe edzi wu be Biblia tso Yehowa gbɔ nyateƒe.”\n11. Nu kae akpe ɖe mi ɖeviwo ŋu miakpɔ asixɔxɔ si le Biblia ƒe mɔfiamewo ŋu?\n11 Nu bubu si na ame geɖewo xɔe se be Biblia tso Mawu ƒe gbɔgbɔ mee nye mɔfiame nyui siwo le eme. (Xlẽ Psalmo 19:7-11.) Ðetugbui aɖe si le Japan gblɔ be: “Ne míaƒe ƒomea wɔ ɖe Biblia ƒe nufiafiawo dzi la, míekpɔa dzidzɔ vavã. Ŋutifafa, ɖekawɔwɔ kple lɔlɔ̃ nɔa mía dome.” Biblia ƒe mɔfiafia dzi zɔzɔ kpɔa mía ta tso alakpasubɔsubɔ kple aʋatsodzixɔse siwo wɔ ame geɖe kluvii la me. (Psalmo 115:3-8) Ðe xexemenunya si nye be Mawu aɖeke meli o ɖea vi na amewoa? Gbeɖe. Ðeko nufiafiawo abe amedzɔtsokeseme ene nana dzɔdzɔmenuwo dzena abe mawu aɖe ene, eye wotsɔa kafukafu si Yehowa ɖeɖe dze na la nana dzɔdzɔmenuwo. Ame siwo xɔe se be Mawu aɖeke meli o la, gblɔna be míaƒe etsɔme le míawo ŋutɔ si me. Gake esia menaa mɔkpɔkpɔ nyui aɖeke mí o.—Ps. 146:3, 4.\nDE ŊUGBLE KPLE AMEWO\n12, 13. Mɔ nyui ka dzie nàto adzro nuwo wɔwɔ alo Biblia me kple sukuhatiwo, nufialawo alo ame bubuwo?\n12 Nu kae nàwɔ be wò nyawo nade dzi gbɔ na amewo ne èle nu me dzrom kpli wo ku ɖe nuwo wɔwɔ kple Biblia ŋu? Gbãtɔe nye be, mègasusui enumake be yenya nu si dzi amewo xɔ se o. Elabe ame aɖewo gblɔna be yewoxɔ amedzɔtsokeseme dzi se gake ewɔna na wo be Mawu li. Wosusui be ɖeko Mawu to nɔnɔmetɔtrɔ dzi wɔ nu gbagbe bubuwo. Ame aɖewo hã gblɔna be nu si tae yewoxɔ amedzɔtsokeseme dzi see nye be ne nya ma menye nyateƒe o la, anye ne womanɔ yewo fiam le suku o. Ame bubuwo hã megava xɔ Mawu dzi se o le subɔsubɔhawo ƒe nuwɔnawo ta. Eya ta hafi nàdzro afi si agbe dzɔ tso me kple ame aɖe la, anyo be nàbia eƒe susu gbã. Dze agbagba nànya nu si dzi wòxɔ se. Ne èse nu gɔme nɛ heɖo toe nyuie la, ɖewohĩ eya hã alɔ̃ aɖo to wò.—Tito 3:2.\n13 Gake ne èkpɔe be ame aɖe le tsitre tsim ɖe wò dzixɔse si nye be ɖe wowɔ nuwo ŋu la, àte ŋu atrɔ nyaa ada ɖe edzi aɖaŋutɔe. Biae be wòaɖe ale si agbe dzɔ Wɔla manɔmee la me na ye. Àte ŋu agblɔ be ne ɖe nuwo dzɔ le wo ɖokui si la, ke ele be ŋutete nanɔ nu gbagbe gbãtɔa si be wòadzi alo be wòagbugbɔ awɔ etɔgbiwo. Nu gbagbewo ƒe wɔwɔme ŋuti nufialagã aɖe gblɔ be nu siwo ahiã hafi esia nanya wɔ ƒe ɖewoe nye be (1) ayi alo agbadze si akpɔ eta nanɔ eŋu, (2) ŋutete nanɔ esi be woahe ŋusẽ ahawɔ eŋutidɔ, (3) nyatakakawo nanɔ eƒe domenyiŋusẽa me, eye (4) ŋutete nanɔ esi hã be woagbugbɔ nyatakaka mawo anɔ ŋɔŋlɔm. Egblɔ kpee be: “Ale si nu gbagbe suetɔ kekeake gɔ̃ hã de ŋgɔe la wɔa nuku na ame ale gbegbe.”\n14. Nu kae nàwɔ ne ewɔ na wò be yemate ŋu adzro nuwo wɔwɔ ƒe dzixɔsea me kple amewo o?\n14 Ne edze abe esesẽ na wò be nàdzro amedzɔtsokeseme alo nuwo wɔwɔ ƒe nufiafia me kple amewo ene la, àte ŋu ade ŋugble kpli wo le mɔ bɔbɔe nu abe ale si Paulo wɔe ene. Egblɔ be: “Aƒe sia aƒe la, amee tsonɛ, ke ame si wɔ nuwo katãe nye Mawu.” (Heb. 3:4) Susu le nya sia me eye wòwɔa dɔ ŋutɔ! Kakaɖedzitɔe la, nunyala aɖee wɔ nu gbagbe siwo de ŋgɔ sãsãsã wu la. Àte ŋu azã agbalẽ aɖe si sɔ hã faa. Nɔvinyɔnu aɖe tsɔ agbalẽ gbadza eve siwo míeyɔ la na ɖekakpui aɖe si gblɔ be yemexɔe se be Mawu li o eye be yeka ɖe nɔnɔmetɔtrɔ ƒe nufiafia dzi. Anɔ abe kwasiɖa ɖeka ene la, ɖekakpuia gblɔ be, “Mexɔ Mawu dzi se azɔ.” Esia na wodze Biblia sɔsrɔ̃ gɔme kple ɖekakpuia eye wòva zu mía nɔvi.\n15, 16. Mɔ vovovo kawo dzie nàte ŋu ato adzro Biblia me kple amewo, eye nu kae anye wò taɖodzinu?\n15 Àte ŋu azã mɔnu bɔbɔe sia ke ne èle nu me dzrom kple ame si meka ɖe Biblia dzi o. Dze agbagba nànya nu si tututu dzi wòxɔ se kple nyati si me wòadi be míadzro. (Lod. 18:13) Ne ètsɔ ɖe le dzɔdzɔmeŋutinunya me la, gblɔ kpɔɖeŋu siwo ɖee fia be nya siwo Biblia gblɔ le dzɔdzɔmenuwo ŋu la wɔ ɖeka pɛpɛpɛ kple nu siwo ŋu nunyalawo ke ɖo. Kpɔɖeŋu siwo ɖo kpe edzi be Biblia me nyagblɔɖiwo kple ŋutinyawo le eteƒe tututu la awɔ dɔ ɖe ame bubuwo dzi. Eye àte ŋu ahe susu ayi Biblia me mɔfiamewo abe esiwo le Todzimawunyaa me ene dzi.\n16 Ðo ŋku edzi be èdi be nyaa nade dzi gbɔ na ameawo ke menye be nàhe nya kpli wo aɖu wo dzi o. Eya ta ɖo to wo nyuie. Bia nya wo tso dzi me, eye nàƒo nu na wo le tufafa kple bubu me, vevietɔ ne ame tsitsiwoe nèle dzea ɖom kplii. Esia ate ŋu ana woade bubu wò nyawo ŋu. Ana woakpɔe hã be èbua tame le nu vevi siwo dzi nèxɔ se ŋu. Ema ye ɖevi geɖe mewɔna o. Gake anyo be wòanɔ susu me na wò be menye dzizizie wònye be nàɖo nya ŋu na ame siwo le akpasesẽnya hem alo di be yewoako wò ɖe wò dzixɔsewo ta la o.—Lod. 26:4.\nWƆ NYATEƑEA TƆWÒE\n17, 18. (a) Nu kae akpe ɖe ŋuwò nàwɔ nyateƒea tɔwòe? (b) Biabia ka ŋue míaɖo le nyati si kplɔ esia ɖo me?\n17 Menye Biblia ƒe gɔmedzenufiafiawo ɖeɖe koe nana ame ƒe xɔse lia ke o. Eya ta ku Mawu ƒe Nya la me veviedodotɔe abe kesinɔnu siwo ɣla dim nèle ene. (Lod. 2:3-6) Wɔ dɔwɔnu bubu siwo le mia degbe me ŋu dɔ nyuie siwo ƒe ɖewoe nye, Gbetakpɔxɔ Agbalẽdzraɖoƒe si le DVD dzi alo esi le Internet dzi kple Watch Tower Publications Index (alo Index des publications Watch Tower) kpakple Numekuku Ŋuti Mɔfiagbalẽ Na Yehowa Ðasefowo. Azɔ hã ɖoe be yeaxlẽ Biblia bliboa. Àte ŋu aɖoe be kaka ɣleti 12 nava yi la, yeaxlẽe awu enu. Naneke medoa ŋusẽ míaƒe xɔse wu Mawu ƒe Nya la xexlẽ o. Esi nutome sue dzikpɔla aɖe nɔ nu siwo me wòto le ɖevime ŋu bum la, egblɔ be: “Esi mexlẽ Biblia tso gɔmedzedze va se ɖe nuwuwu ko hafi meva kpɔe be enye Mawu ƒe Nya vavã. Ema na mese Biblia me ŋutinya siwo wofiam esime menye ɖevi sue la me nyuie mlɔeba. Esia kpe ɖe ŋunye metsi le gbɔgbɔ me.”\n18 Dzilawo, miawo koŋue afia nu mia viwo tso Yehowa ŋu. Aleke nàkpe ɖe viwò ŋu be wòatu xɔse sẽŋu ɖo? Míadzro biabia sia me le nyati si kplɔ esia ɖo me.\n^  (memama 5) Kpɔ nyati siwo nye “Aleke Nu Gbagbewo Wɔ Va Dzɔ?” le January 15, 2015 ƒe Nyɔ!, axa 3-6; “Nuwɔwɔwo Ðea Mawu Gbagbe La Fiana,” le October 15, 2013 ƒe Gbetakpɔxɔ, axa 7; kple “Nuwɔwɔ Wɔnukuwo Doa Yehowa Ðe Dzi” le November 15, 2005 ƒe Gbetakpɔxɔ, axa 13.


Wò ‘Dzi Meganyra Ðe Yehowa Ŋu’ Gbeɖe O | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bicol Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Mixe Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Amegbetɔ ƒe bometsitsie nana eƒe mɔ glɔ̃na; ke eƒe dzi nyrana ɖe Yehowa ŋu.”—LOD. 19:3.\nNu kawoe ate ŋu ana míaƒe ‘dzi nanyra ɖe Yehowa ŋu’?\nNu vevi atɔ̃ kawoe ate ŋu akpe ɖe mía ŋu be míaƒe dzi naganyra ɖe Mawu ŋu o?\nNe míele kuxi sesẽwo me tom la, nu kawo dzie wòle be míaɖo ŋkui?\n1, 2. Nu ka tae mele be míabu fɔ Yehowa ɖe kuxi siwo me tom amegbetɔƒomea le la ta o? Gblɔ eƒe kpɔɖeŋu.\nTSƆE be ènye srɔ̃ŋutsu si le dzidzɔ kpɔm le srɔ̃ɖeɖe me ƒe geɖee nye esia. Gake gbe ɖeka esi nègbɔ va aƒe me la, èkpɔe be nu sia nu trɔ ta tu le aƒea me. Xɔmenuwo kaka, agbawo kple kpluwo katã gbã gudugudu, anyigbakuntru si le xɔa me la dome gblẽ keŋkeŋ. Wò aƒe si gbɔ mèlɔ̃a nu le o la va le abe afi si dzɔdzɔmefɔku aɖe dzɔ le ene. Ðe nàdo ɣli kple dziku be, “Nu ka tae srɔ̃nye wɔ nu sia?” Alo ɖe nàgblɔ boŋ be “Ame kae wɔ nu sia?” Ðikeke mele eme o be nyabiase eveliae ava wò susu me enumake. Nu ka tae? Elabena ènyae be srɔ̃wò lɔlɔ̃a maɖoe koŋ agblẽ nuwo dome susumanɔmetɔe alea o.\n2 Egbea, míekpɔe be ɖiƒoƒo, ŋutasẽnuwɔwɔ kple agbe gbegblẽ nɔnɔ gblẽ amegbetɔƒomea ƒe aƒe si nye anyigba la. Mí ame siwo srɔ̃ Biblia míenyae be kuxi siawo mate ŋu atso Yehowa gbɔ gbeɖe o. Ðe wòwɔ míaƒe anyigba sia be wòanye paradiso dodzidzɔname aɖe. (1 Mose 2:8, 15) Lɔlɔ̃ Mawue Yehowa nye. (1 Yoh. 4:8) Ŋɔŋlɔawo sɔsrɔ̃ kpe ɖe mía ŋu míeva kpɔ ame si tututu gbɔ xexea me kuxi geɖewo tso. Menye ame bubu aɖeke wu Satana Abosam, si nye “xexea dzi ɖula” la o.—Yoh. 14:30; 2 Kor. 4:4.\n3. Mɔ ka nue wòate ŋu adzɔ le be míaflu mía ɖokui?\n3 Ke hã, míate ŋu ada míaƒe kuxiwo katã ƒe agba ɖe Satana dzi o. Nu ka tae? Elabena míaƒe kuxiwo dometɔ aɖewo nyea míaƒe vodadawo me tsonuwo. (Mixlẽ 5 Mose 32:4-6.) Togbɔ be míanya lɔ̃ ɖe nyateƒenya ma dzi hã la, míaƒe ŋutilã madebliboa ate ŋu aflu mí ahana míaɖe afɔ si ava kplɔ mí ade afɔku me mlɔeba. (Lod. 14:12) Le mɔ ka nu? Le esi míabu fɔ mía ɖokui alo Satana ɖe míaƒe kuxiwo ta teƒe la, míava nɔ fɔ bum Yehowa boŋ. Ate ŋu adzɔ gɔ̃ hã be míaƒe ‘dzi nanyra ɖe Yehowa ŋu.’—Lod. 19:3.\n4, 5. Aleke wòate ŋu adzɔe be Kristotɔ ƒe ‘dzi nanyra ɖe Yehowa ŋu’?\n4 Ðe wòate ŋu adzɔ vavã be míaƒe ‘dzi nanyra ɖe Yehowa ŋua’? Le nyateƒe me la, ema wɔwɔ anye dzodzro. (Yes. 41:11) Nu kae míakpɔ tso ema me? Hakpanyaŋlɔla aɖe ŋlɔ bena: “Wò abɔwo le kpuie akpa be nàda kɔ kple Mawu.” Ðewohĩ madzɔ gbeɖe be míanɔ egblɔm na amewo be míedo dziku ɖe Yehowa ŋu o. Gake Lododowo 19:3 gblɔ be, “amegbetɔ ƒe bometsitsie nana eƒe mɔ glɔ̃na; ke eƒe dzi nyrana ɖe Yehowa ŋu.” Esia fia be ame ate ŋu ado dziku ɖe Mawu ŋu le eƒe dzi me. Esia ate ŋu anɔ dzedzem le amea ƒe nuwɔna me. Ate ŋu adzɔ be amea nalé Yehowa ɖe dɔ me. Eye ate ŋu ana wòadzudzɔ hadede kple hamea alo maganɔ asi kpem ɖe ɖoɖo siwo wowɔ na mí hena tadedeagu na Yehowa la ŋu bliboe o.\n5 Nu kawoe ate ŋu ana míaƒe ‘dzi nanyra ɖe Yehowa ŋu’? Aleke míawɔ aƒo asa na mɔ̃ sia? Ele vevie be míakpɔ nyabiase siawo ƒe ŋuɖoɖowo ale be míakpɔ mía kple Yehowa Mawu dome ƒomedodoa ta!\nNU KAWOE ATE ŊU ANA MÍAƑE ‘DZI NANYRA ÐE YEHOWA ŊU’?\n6, 7. Nu ka tae Israel vi siwo nɔ anyi le Mose ƒe ŋkekea me va nɔ nyatoƒoe tom le Yehowa ŋu?\n6 Nu kawoe ate ŋu ana be Yehowa subɔla wɔnuteƒe nava nɔ nyatoƒoe tom le eƒe Mawu ŋu le dzi me? Mina míadzro nu atɔ̃ siwo gbɔ wòate ŋu atso me, eye míadzro ame siwo mɔ̃ sia ɖe ƒe kpɔɖeŋu siwo le Biblia me la dometɔ aɖewo me.—1 Kor. 10:11, 12.\nToɖoɖo dziɖeleameƒonyawo ate ŋu agblẽ nu le ŋuwò (Kpɔ memama 7)\n7 Amewo ƒe dziɖeleameƒonyawo tea ŋu kpɔa ŋusẽ ɖe mía dzi. (Xlẽ 5 Mose 1:26-28.) Ðeko woɖe Israel viwo tso kluvinyenye me le Egipte tetie nye ema. Yehowa he fuwɔame ewo va Egiptetɔ ameteɖeanyila mawo dzi eye eyome wòtsrɔ̃ Farao kple eƒe aʋakɔa le Ƒudzĩa me. (2 Mose 12:29-32, 51; 14:29-31; Ps. 136:15) Mawu ƒe amewo nɔ klalo be yewoage ɖe Ŋugbedodonyigbaa dzi. Gake le ɣeyiɣi vevi ma me la, Israel viwo va nɔ nyatoƒoe tom le Yehowa ŋu. Nu kae na woƒe xɔse gbɔdzɔ? Woƒe dzi lólo le nyatakaka ɖedzileameƒo si ŋkutsala siwo de anyigbaa dzi la dometɔ aɖewo tsɔ vɛ na wo ta. (4 Mose 14:1-4) Nu kae do tso eme? Womeɖe mɔ na dzidzime blibo ma be woayi “anyigba nyui” ma dzi o. (5 Mose 1:34, 35) Ðe wòate ŋu adzɔ be míaɖe mɔ amewo ƒe dziɖeleameƒonyawo nagbɔdzɔ míaƒe xɔse eye wòana míanɔ nyatoƒoe tom le ale si Yehowa le eƒe amewo kplɔm egbeae ŋua?\n8. Nu kae na Mawu ƒe ame siwo nɔ anyi le Yesaya ƒe ŋkekea me va nɔ fɔ bum Yehowa ɖe nɔnɔme si me wonɔ ta?\n8 Nɔnɔme sesẽwo kple kuxiwo tea ŋu ɖea dzi le mía ƒo. (Xlẽ Yesaya 8:21, 22.) Le Yesaya ƒe ŋkekea me la, Yuda dukɔa ɖo xaxa me. Futɔwo ɖe to ɖe wo. Nuɖuɖu nɔ vevem. Dɔ nɔ ame geɖe wum vevie. Gake esi gavɔ̃ɖi wue nye be, gbɔgbɔmedɔ hã to vevie. (Amos 8:11) Le esi woatrɔ ɖe Yehowa ŋu be wòaxɔ na yewo teƒe la, wova nɔ ‘fi ƒom de’ woƒe fia kple woƒe Mawu boŋ. Ɛ̃, wobu fɔ Yehowa ɖe woƒe kuxiwo ta. Ne afɔkuwo dzɔ ɖe mía dzi alo míele kuxiwo me tom la, ɖe wòate ŋu adzɔ be míawo hã míanɔ gbɔgblɔm le dzi me be, ‘Afi kae Yehowa nɔ esime mehiã eƒe kpekpeɖeŋu?’\n9. Nu kae na nukpɔsusu gbegblẽ va su Israel vi siwo nɔ anyi le Xezekiel ƒe ŋkekea me la si?\n9 Míenyaa nu siwo katã ku ɖe nyaa ŋu o. Esi Israel vi siwo nɔ anyi le Xezekiel ƒe ŋkekea me mese nu siwo nɔ dzɔdzɔm la gɔme nyuie o ta la, wosusui be Yehowa ƒe “nuwɔnawo mele eteƒe o.” (Eze. 18:29) Ðeko wòle abe ɖe wotsɔ wo ɖokuiwo ɖo ʋɔnudrɔ̃la ɖe Mawu nu ene, eye woɖo woawo ŋutɔwo ƒe dzɔdzɔenyenye ƒe dzidzenuwo wògbɔ Yehowa tɔ ŋu togbɔ be womese susu siwo ta Yehowa ɖe mɔ ɖe nanewo ŋu gɔme nyuie o hã. Ne míawo hã míese Biblia me nudzɔdzɔ aɖe alo ale si nanewo le edzi yim le míaƒe agbe me gɔme nyuie o la, ɖe esia ana míasusui le míaƒe dzi me be Yehowa ƒe nuwɔnawo mesɔ o, alo ‘mele eteƒe oa’?—Hiob 35:2.\n10. Aleke wòate ŋu adzɔe be míava srɔ̃ Adam ƒe kpɔɖeŋu gbegblẽa?\n10 Míedaa míaƒe nu vɔ̃wo kple vodadawo ƒe fɔbubu ɖe ame bubuwo dzi. Tso gɔmedzedzea me ke la, ame gbãtɔ Adam da eƒe nu vɔ̃ ŋuti fɔbubu ɖe Mawu dzi. (1 Mose 3:12) Togbɔ be Adam ɖoe koŋ da le Mawu ƒe se dzi eye wònya emetsonuawo nyuie hã la, eda fɔbubua ɖe Yehowa boŋ dzi. Míagblɔ ko be enɔ gbɔgblɔm be Yehowa ye wɔ vodada be mena srɔ̃nyɔnu nyui ye o. Tso ɣemaɣi la, amewo srɔ̃ Adam ƒe kpɔɖeŋu gbegblẽa eye wobua fɔ Mawu ɖe woƒe vodadawo ta. Anyo be míabia mía ɖokuiwo be, ‘Ðe nye ŋutɔ nye vodadawo ate ŋu ana mɔkpɔkpɔ nabu ɖem alo ana dzi naɖe le ƒonye ale be mava nɔ nyatoƒoe tom le Yehowa ƒe dzidzenuwo ŋua?’\n11. Nu kae míate ŋu asrɔ̃ tso Yona ƒe ŋutinyaa me?\n11 Míebua mía ɖokui ŋu fũu akpa. Ewɔ na nyagblɔɖila Yona be nane gblẽ le nyametsotso si Yehowa wɔ be yeakpɔ nublanui na Niniwetɔwo la ŋu. (Yona 4:1-3) Nu ka tae? Eva tsi dzi fũu akpa ɖe ŋukpe si wòanye nɛ ne eƒe tsɔtsrɔ̃gbedeasia meva eme o la ŋu. Yona ɖe mɔ dzitsitsi fũu akpa ɖe ale si amewo abui ŋu gbã ŋku nɛ be eƒe dɔme metrɔ ɖe Niniwetɔ siwo trɔ dzi me la ŋu o. Ðe wòate ŋu adzɔ be míawo hã míanɔ mía ɖokui ŋu bum fũu akpa ale be míaƒe ‘dzi nanyra ɖe Yehowa ŋu’ le esi mehe nuwuwua vɛ kaba o ta? Ðewohĩ ƒe geɖee nye esia míele gbeƒã ɖem be Yehowa ƒe ŋkekea gogo. Ke ne amewo le nya hem ɖe mía ŋu be va de asi na egbea ŋkekea meva kpɔ o la, ɖe wòadzɔ be míanɔ dziku dom ɖe Yehowa ŋua?—2 Pet. 3:3, 4, 9.\nALE SI MÍAWƆ BE MÍAƑE ‘DZI NAGANYRA ÐE YEHOWA ŊU’ O\n12, 13. Ne míeva le ɖi kem Yehowa ƒe nuwɔna aɖewo le míaƒe dzi me la, nu kae míate ŋu awɔ?\n12 Ne míaƒe dzi madebliboa na míeva le ɖi kem Yehowa ƒe nuwɔna aɖewo la, nu kae míate ŋu awɔ? Ðo ŋku edzi be nunya mele esia wɔwɔ me o. Biblia aɖe ɖe Lododowo 19:3 gɔme be: “Amegbetɔ ƒe bometsitsie tɔtɔa eƒe ɖoɖowo, ke etsona ɖe Yehowa boŋ ŋu.” (Byington) Esi esia le susu me na mí la, mina míadzro nu vevi atɔ̃ siwo akpe ɖe mía ŋu be míagaɖe mɔ gbeɖe agbemekuxiwo nana míabu fɔ Yehowa o la me.\n13 Na wò kple Yehowa dome nanɔ kplikplikpli ɣesiaɣi. Be míagaɖe mɔ míaƒe dzi madebliboa nanyra ɖe Mawu ŋu o la, ele be míayi edzi anɔ ƒomedodo nyui me kplii. (Mixlẽ Lododowo 3:5, 6.) Ele be míaɖo ŋu ɖe Yehowa ŋu. Mele be míanye nunyalawo le mía ɖokuiwo ŋkume alo anɔ mía ɖokui ŋu bum fũu akpa o. (Lod. 3:7; Nyagb. 7:16) Esia akpe ɖe mía ŋu be míava nɔ fɔ bum Yehowa ne vɔ̃ dzɔ ɖe mía dzi o.\n14, 15. Nu kae akpe ɖe mía ŋu be amewo ƒe dziɖeleameƒonyawo nagakpɔ ŋusẽ ɖe mía dzi o?\n14 Mègaɖe mɔ amewo ƒe dziɖeleameƒonyawo nakpɔ ŋusẽ ɖe dziwò o. Susu geɖewo li siwo tae wòle be Israel vi siwo nɔ anyi le Mose ƒe ŋkekea me naka ɖe edzi be Yehowa akplɔ wo ayi Ŋugbedodonyigbaa dzi. (Ps. 78:43-53) Gake esi wose ŋkutsala ewoawo ƒe nyatakaka manyomanyoawo la, “womeɖo ŋku eƒe [alɔ sesẽ la] dzi” o. (Ps. 78:42) Ne míede ŋugble le Yehowa ƒe dɔwɔwɔwo ŋu heɖo ŋku nu nyui siwo katã wòwɔ na mí dzi la, ana mía kplii dome ƒomedodoa nasẽ ɖe edzi. Esia awɔe be míaɖe mɔ gbeɖe be amewo ƒe nukpɔsusu manyomanyowo nama mía kple Yehowa dome o.—Ps. 77:12, 13.\n15 Ke ne míebua susu vɔ̃ ɖe haxɔsetɔwo ŋu ɖe? Esia wɔwɔ ate ŋu agblẽ mía kple Yehowa dome ƒomedodo me. (1 Yoh. 4:20) Esime Israel viwo to nyatoƒoe esi woɖo Aron nunɔlagãe la, Yehowa bui be ye ŋue wonɔ liʋiliʋi lim le. (4 Mose 17:25) Nenema kee ne míetoa nyatoƒoe helia liʋiliʋi le ame siwo zãm Yehowa le tsɔ le mɔ fiam eƒe habɔbɔa ƒe akpa si le anyigba dzi ŋu la, Yehowa abui be enye liʋiliʋilili ɖe ye ŋu.—Heb. 13:7, 17.\n16, 17. Nu ka dzie wòhiã be míaɖo ŋkui ne míele kuxiwo me tom?\n16 Ðo ŋku edzi be menye Yehowa gbɔe míaƒe kuxiwo tso o. Togbɔ be Israel vi siwo nɔ anyi le Yesaya ƒe ŋkekea me la trɔ megbe de Yehowa hã la, Edi kokoko be yeakpe ɖe wo ŋu. (Yes. 1:16-19) Kuxi ka ke me tom míeɖale o, efaa akɔ na mí ŋutɔ ne míeɖo ŋku edzi be Yehowa léa be na mí eye wòdi vevie be yeakpe ɖe mía ŋu. (1 Pet. 5:7) Le nyateƒe me la, edo ŋugbe be yeana ŋusẽ si míehiã be míayi edzi ado dzi la mí.—1 Kor. 10:13.\n17 Ne vɔ̃ dzɔ ɖe mía dzi alo wowɔ nu madzɔmadzɔ ɖe mía ŋu—abe ale si wòdzɔ ɖe nuteƒewɔla Hiob dzi ene la—ehiã be míaɖo ŋku edzi na mía ɖokuiwo be Yehowa mewɔa nu madzɔmadzɔ gbeɖe o. Yehowa lé fu madzɔmadzɔnyenye eye wòlɔ̃a dzɔdzɔenyenye. (Ps. 33:5) Abe Hiob xɔlɔ̃ Elihu ene la, mina míalɔ̃ ɖe edzi be: “Nede megbe xaa be Mawu nawɔ nu vɔ̃ɖi, eye ŋusẽkatãtɔ nawɔ nu madzɔmadzɔ.” (Hiob 34:10) Menye Yehowa ye hea kuxiwo vaa mía dzi o, ke boŋ eyae naa “nunana nyui ɖe sia ɖe kple nunana blibo ɖe sia ɖe” mí.—Yak. 1:13, 17.\n18, 19. Nu ka tae mele be míake ɖi Yehowa gbeɖe o? Gblɔ eƒe kpɔɖeŋu.\n18 Mègake ɖi Yehowa gbeɖe o. Mawu de blibo, eye eƒe susuwo kɔ boo wu mía tɔwo. (Yes. 55:8, 9) Ne míebɔbɔa mía ɖokui eye míenya míaƒe ŋutete ƒe seɖoƒe la, míalɔ̃ ɖe edzi be menye nu sia nu gɔmee míese o. (Rom. 9:20) Zi geɖe la, míenyaa nyateƒe siwo katã ku ɖe nya aɖe ŋu o. Ðikeke mele eme o be èkpɔ lododo sia ƒe nyateƒenyenye dze sii: “Ame gbãtɔ si to eƒe nya la dzena dzɔdzɔetɔe, va se ɖe esime ame aɖe va ŋgɔ va bia gbee.”—Lod. 18:17, Agbenya La.\n19 Ne mía xɔlɔ̃ si dzi míeka ɖo vevie wɔ nane si gɔme míese gbã o, alo wɔ nane si wɔ nuku na mí la, ɖe míatsɔ dzitsitsi atso enu be ewɔ nu gbegblẽa? Ao. Esi míenya mía xɔlɔ̃a ƒe geɖe heka ɖe edzi ta la, ɖewohĩ awɔ na mí be míawo boŋue mese nya bliboa gɔme nyuie o. Ne míewɔa nu ɖe mía xɔlɔ̃ madeblibowo ŋu le lɔlɔ̃ me alea la, ɖe mele be míaka ɖe mía Fofo si le dziƒo, si ƒe mɔwo kple susuwo kɔ boo wu mía tɔwo la dzi geɖe wu oa?\n20, 21. Nu ka tae mele be míada míaƒe kuxiwo ƒe fɔbubu ɖe Yehowa dzi o?\n20 Mègatrɔ fɔbubua da ɖe ame bubu dzi o. Nu ka tae? Anɔ eme be mía gbɔe kuxi aɖewo tso. Ne nenemae la, ke ehiã be míalɔ̃ ɖe edzi. (Gal. 6:7) Mègadze agbagba be yeada fɔbubua ɖe Yehowa dzi o. Nu ka tae nunya manɔ esia wɔwɔ me o? Bu kpɔɖeŋu sia ŋu kpɔ: Ðewohĩ ʋu aɖe ate ŋu aƒu du ŋutɔ. Gake ne ʋukulaa megbɔ dzi ɖi esi wòdi be yeaxa mɔ o, ke boŋ wòku ʋua sesĩe akpa ale be afɔku dzɔ la, ɖe woabu fɔ ʋuwɔlaa be eya gbɔe afɔkua tsoa? Gbeɖegbeɖe! Nenema kee Yehowa wɔ mí eye wòna tiatiawɔblɔɖe mí. Gake ena mɔfiame siwo akpe ɖe mía ŋu míawɔ nyametsotso nyuiwo hã mí. Eya ta mele be míabu fɔ mía Wɔla la ɖe míaƒe vodadawo ta gbeɖe o!\n21 Enye nyateƒe be menye míaƒe kuxiwo katãe tsoa míaƒe vodadawo kple afɔɖeɖe gbegblẽwo gbɔ o. Nudzɔdzɔ aɖewo nyea “azãgbe kple nuɖiɖeame” ko. (Nyagb. 9:11) Gake migana míaŋlɔ be gbeɖe o be Satana Abosam gbɔ koŋ ye vɔ̃ɖinyenye si le xexea me la tso. (1 Yoh. 5:19; Nyaɖ. 12:9) Eyae nye futɔ la—ke menye Yehowa o!—1 Pet. 5:8.\nDE ASIXƆXƆ WÒ KPLE YEHOWA DOME ƑOMEDODOA ŊU\nYehowa yra Yosua kple Kaleb le esi woɖo ŋu ɖe eŋu ta (Kpɔ memama 22)\n22, 23. Ne míaƒe kuxiwo na dzi ɖe le mía ƒo la, nu kawo dzie wòle be míaɖo ŋkui?\n22 Ne èle nɔnɔme sesẽwo kple kuxiwo me tom la, ɖo ŋku Yosua kple Kaleb ƒe kpɔɖeŋua dzi. To vovo na ŋkutsala ewoawo la, nuteƒewɔla eve siawo he du nyui gbɔe. (4 Mose 14:6-9) Togbɔ be woxɔ Yehowa dzi se hã la, woawo hã wotsa tsaglãla le gbea dzi kpe ɖe Israel vi susɔeawo ŋu ƒe 40 sɔŋ. Ðe Yosua kple Kaleb to nyatoƒoe alo do dziku be mesɔ be woawɔ nu ɖe yewo ŋu nenema oa? Ao. Woɖo ŋu ɖe Yehowa ŋu. Ðe woyra wo ɖe esia ta? Ɛ̃, woyra wo ale gbegbe! Togbɔ be dzidzime blibo ma ku le gbedadaƒo hã la, wo ame evea woyi Ŋugbedodonyigbaa dzi mlɔeba. (4 Mose 14:30) Nenema kee Yehowa ayra míawo hã ne “ɖeɖi mete mía ŋu” le eƒe lɔlɔ̃nu wɔwɔ me o.—Gal. 6:9; Heb. 6:10.\n23 Ne kuxiwo, ame bubuwo ƒe blibomademade, alo wò ŋutɔ wò blibomademade na dzi ɖe le ƒowò la, nu kae nàwɔ? Ðo ŋku Yehowa ƒe nɔnɔme nyuiwo dzi. Kpɔ ale si mɔkpɔkpɔ si Yehowa na mí ava emee la le susu me ɖaa. Bia ɖokuiwò be, ‘Ne menye Yehowae o la, anye ne aleke nye agbe anɔ?’ Nɔ Yehowa ŋu kplikplikpli ɣeawokatãɣi, eye mègaɖe mɔ wò dzi nanyra ɖe eŋu gbeɖe o!